1 Korinth 15 (ABK) - Bible Society\n1 Korinth15 ABK\n1Lemmyn my a dhre dh'agas kov, breder, an aweyl hag a bregewthis dhywgh, hag a dhegemmersowgh, keffrys may sevowgh ynni, 2keffrys mayth owgh selwys dredhi, mar synsowgh yn fast an ger a bregewthis dhywgh, marnas yn euver y kryssowgh.\n3Rag my a ystynnas dhywgh yn kynsa an pyth a dhegemmeris vy ynwedh, Krist dhe verwel rag agan peghosow herwydh an skryptors, 4ha bos ynkleudhys, ha dasserghys dhe'n tressa dydh, herwydh an skryptors; 5hag yth omdhiskwedhas dhe Kefas, ena dhe'n dewdhek. 6Wosa henna ev a omdhiskwedhas dhe voy es pymp kans broder oll war-barth, mayth yw an moyha rann anedha hwath yn few, kyn koskas re. 7Wosa henna ev a omdhiskwedhas dhe Jamys, ena dhe'n abesteli oll. 8Gordhiwedh, avel dhe onan genys kyns y dermyn, ev a omdhiskwedhas dhymmo vy ynwedh. 9Rag an lyha a'n abesteli yth ov, anwiw dhe vos gelwys abostol, drefenn my dhe helghya eglos Duw; 10mes dre ras Duw yth ov vy an pyth hag yth ov, ha nyns o euver y ras orthiv. Yn kontrari, my a lavuryas yn kreffa agessa oll, kyn nag o my, mes gras Duw usi genev. 11Byttegyns, po my po i, yndella ni a bregoth hag yndella hwi a grysis.\n12Lemmyn, mars yw Krist pregewthys avel onan re beu drehevys dhiworth an re varow, fatell yll rann ahanowgh leverel nag eus dasserghyans a'n re varow? 13Mes mar nyns eus dasserghyans a'n re varow, ena Krist ny veu drehevys; 14ha mar ny veu Krist drehevys, euver yw agan pregoth, hag euver yw agas fydh. 15Keffrys kevys on ni fals dhustunoryon a Dhuw, rag ni dhe dhustunia a Dhuw ev dhe dhrehevel Krist, neb na wrug ev y dhrehevel mars yw gwir nag yw drehevys an re varow. 16Rag mar nyns yw drehevys an re varow, na hwath ny veu Krist drehevys; 17ha mar ny veu drehevys Krist, euver yw agas fydh, hag yth esowgh hwi hwath yn agas peghosow. 18Keffrys an re neb re goskas yn Krist, dhe goll galsons. 19Mar ny'gan beus govenek yn Krist saw y'n bewnans ma, moy truedhek on ni ages tus oll.\n20Mes Krist yn hwir re beu drehevys dhiworth an re varow, kynsa frut an re a goskas. 21Rag dell dheuth ankow der unn den, der unn den ynwedh y teuth dasserghyans an re varow. 22Rag dell verow oll yn Adam, yndella ynwedh yn Krist oll a vydh gwrys yn few. 23Mes peub yn y dorn y honan: Krist an kynsa frut: wosa henna, orth y dhevones, an re yw dhe Grist. 24Ena y teu an diwedh, pan dhaskorr ev an wlaskor dhe Dhuw an Tas, wosa distrui pub prynsipata ha pub potestas ha pub maystri. 25Rag res yw dhodho reynya bys pan worro oll y eskerens yn-dann y dreys. 26An eskar diwettha dhe vos distruys yw ankow; 27rag ‘ev re worras pup-tra yn-dann y dreys.’ Mes pan leverir ‘pup-tra dhe vos gorrys yn-danno’, diblans, nag yw reknys yn hemma ev neb re worras pup-tra yn-danno. 28Pan yw pup-tra gorrys yn-danno, ena an Mab y honan a vydh gostydh dhe neb re worras pup-tra yn-danno, may fo Duw oll yn oll.\n29Poken pyth a wrons i neb yw besydhys a-barth an re varow? Mar nyns yw drehevys mann an re varow, prag yth yns i besydhys a-barth dhedha?\n30Ha prag yth eson ni ow peryllya pub eur? 31Pub dydh y farwav – my a'n avow, breder, dre ow bostyans a-dro dhywgh hag a'm beus yn Krist Yesu agan Arloedh. 32Mar omledhis vy orth goedhviles yn Efesus rag skilys nag o saw a dhenses,15:32 a dhenses: Po war-lergh gis mab-den py les yw dhymm? Mar nyns yw drehevys an re varow,\n‘Gwren dybri hag eva,\nrag a-vorow y ferwyn.’\n33Na vedhewgh toellys:\n‘Keskowethyans drog a shynd norter da.’\n34Dewgh dhe skians sad hag ewn, ha na beghewgh namoy. Rag tus yma, na aswonnons Duw; hemma my a lever dh'agas meth.\nKorf an Dasserghyans\n35Mes nebonan a wra govynn, ‘Fatell yw an re varow drehevys? Gans py par korf y tons i?’ 36Ty wokki! An pyth a hesydh ny wra bewa marnas ev a verow; 37ha'n pyth a hesydh nyns yw an korf a vydh wosa hemma, mes greunenn noeth, martesen a waneth po a neb ys arall; 38mes Duw a re dhodho korf dell dhewisas, ha dhe bub sort a has y gorf y honan. 39Rag nyns yw kehaval kig oll, mes unn sort rag tus yma, onan arall rag bestes, onan arall rag ydhyn hag onan arall rag puskes. 40Yma korfow a nev ha korfow a nor; mes golewder an korf a nev yw unn dra, ha golewder an korf a nor yw tra arall. 41Yma unn golewder a'n howl, ha golewder arall a'n loer, ha golewder arall a'n ster; rag an eyl sterenn yw dihaval dhe sterenn arall yn golewder.\n42Yndella yw dasserghyans an re varow. An pyth yw hesys yn podredhes, dastrehevys yw yn anpodredhes. 43Yn disenor yth yw hesys, yn golewder yth yw dastrehevys; yn gwannder yth yw hesys, yn nerth yth yw dastrehevys; 44korf a'n bys ma yth yw hesys, korf spyrysek yth yw drehevys. Mars eus korf a'n bys ma, korf spyrysek yma ynwedh. 45Yndella skrifys yw, ‘An kynsa den Adam a dheuth ha bos enev bew’; an Adam diwettha a dheuth ha bos spyrys a re bewnans. 46Mes nyns yw an korf spyrysek hag yw an kynsa, mes korf a'n bys ma, ha wosa henna an korf spyrysek. 47A'n dor yth o an kynsa den, den a dhoust; a nev yth yw an nessa den. 48Par dell o an den a dhoust, yndella yw an re neb yw a dhoust; ha par dell yw an den a nev, yndella yw an re neb yw a nev. 49Par dell dhugon ni hevelep an den a dhoust, ni a wra doen ynwedh hevelep an den a nev.\n50Hemma my a lever, breder: kig ha goes ny yllons erita gwlaskor Duw, na podredhes ny erit anpodredhes. 51Otta, my a lever kevrin dhywgh. Ny wren ni oll koska, mes ni oll a vydh chanjys, 52yn pols, war blynch lagas, orth an hirgorn diwettha. Rag an hirgorn a wra seni, ha'n re varow a vydh drehevys heb podredhes bynitha, ha chanjys vydhyn ni. 53Rag res yw dhe'n korf ma a beder gwiska anpodredhes, ha dhe'n korf marwel gwiska anvarwoleth. 54Ha pan wra an dra bodradow ma omwiska yn anpodredhes, ha'n dra varwel ma omwiska yn anvarwoleth, ena y hwyrvydh an ger yw skrifys,\n‘Ankow yw kollenkys yn trygh.’\n55‘A ankow, ple'ma dha drygh?\nA ankow, ple'ma dha vros?’\n56Bros ankow yw peghadow, ha nerth peghadow yw an lagha; 57Mes re bo grasow dhe Dhuw, neb a re dhyn an trygh der agan Arloedh Yesu Krist.\n58Rakhenna, ow breder meurgerys, bedhewgh len, fyrv, pup-prys ow palshe yn gonis an Arloedh, ow kodhvos nag yw euver agas lavur y'n Arloedh.


Compare Bible readings for 1 Kroniklys 29 in the ABK and the BCN - Bible Society\n1 Kroniklys29 ABK\nRohow rag Drehevyans an Tempel\n1Davydh an myghtern a leveris dhe oll an kuntelles, ‘Solomon ow mab, onan dewisys gans Duw, yw yowynk ha heb prevyans. An ober yw meur; rag ny vydh an palys rag mab-den mes rag an ARLOEDH Duw. 2Ytho gans oll ow nerth my re brovias rag chi ow Duw, owr rag an ober a owr, arghans rag an ober a arghans, brons rag an ober a vrons, horn rag an ober a horn, ha prenn rag an ober a brenn, hag ynwedh meyn onyks rag an settyansow, antimoni, meyn liesliw, pub eghenn meyn drudh, ha meur a alabaster. 3Gans henna, rag my dhe gavoes delit yn chi ow Duw, my re ros owr hag arghans dhiworth ow pyth ow honan, yn keworrans dhe oll re bareusis vy rag an chi sans: 4tri mil dalent a owr, a'n owr a Ofir, ha seyth mil dalent a arghans purhes, dhe genna fosow an chiow, 5owr rag an ober a owr hag arghans rag an ober a arghans, ha rag oll an ober dhe vos gwrys gans kreftoryon. Ha piw ytho yw bolonjedhek, owth omsakra an jydh ma dhe'n ARLOEDH?’\n6Ena pennow an teyluyow, pennow loethow Ysrael, kaptenyon milyow ha kansow, ha hembrenkysi ober an myghtern a ombrofyas a'ga bodh, 7hag i a ros rag ober chi Duw pymp mil dalent ha deg mil dharik29:7 dharik: Bath owrek persek a owr, deg mil dalent a arghans, etek mil dalent a vrons, ha kans mil dalent a horn. 8Pubonan mayth esa dhodho meyn drudh a's ros dhe argh chi an ARLOEDH, dre leuv Yehiel an Gershonyas. 9An dus a lowenhas, rag an rohow dhe vos res dhe'n ARLOEDH a'ga bodh hag a leun golonn. Myghtern Davydh ynwedh o pur lowen.\nDavydh a Wormel Duw\n10Davydh a vennigas an ARLOEDH a-dherag an kuntelles oll. Ha Davydh a leveris, ‘Bennigys os, A ARLOEDH, Duw Ysrael agan tas, bys vykken ha bynnari. 11Dhiso jy, A ARLOEDH, yw an braster, ha'n nerth, ha'n glori ha'n splannder, rag dhiso jy yw pup-tra yn nev ha nor. Dhiso jy, A ARLOEDH, yw an myghternses, hag ughelhes os avel penn dres pup-tra. 12Rychys ha glori a dheu dhiworthis, ha ty a rewl pup-tra, hag y'th leuv yma krevder ha nerth. Y'th leuv yma an galloes dhe veurhe ha dhe grevhe pup-tra. 13Ha lemmyn, agan Duw, ni a woer gras dhis ha ni a wormel dha hanow gloryus.\n14‘Mes piw ov vy, ha piw yw ow fobel, ni dhe alloes profya yndella mar hel? Rag dhiworthis jy y teu pup-tra, hag a'th leuv dha honan yth eson ow ri dhis. 15Rag alyons on ni a-ragos, ha godrigoryon, kepar ha'gan tasow oll. Avel skeus yw agan dydhyow war an nor, heb govenek. 16A ARLOEDH agan Duw, oll an palster ma a wrussyn y dharbari dhe dhrehevel chi dhis, a-barth dha hanow sans, a dheu dhiworth dha leuv jy, ha dhiso jy yw an taklow oll. 17My a woer, ow Duw, ty dhe brevi an golonn, ha dhe lowenhe yn ewnhynseth. Yn gwiryonses ow holonn y res vy a'm bodh oll an taklow ma. Ha lemmyn my re welas dha bobel usi omma ow ri dhis a'ga bodh yn lowen. 18A ARLOEDH Duw Abraham, Ysak hag Ysrael agan tasow, gwith hemma bys vykken yn brys ha prederow kolonn dha bobel, ha kevarwoedh aga holonn troha dhis. 19Gront dhe Solomon ow mab kolonn berfydh dhe witha dha worhemmynnow, dha dhustuniow ha'th ordenansow, dhe wul pup-tra, ha dhe dhrehevel an tempel, a wrugavy y dharbari.’\n20Ena Davydh a leveris dhe oll an kuntelles, ‘Bennigewgh an ARLOEDH agas Duw.’ Hag oll an kuntelles a wormolas an ARLOEDH, Duw aga thasow, hag omblegya, ow plegya dhe'n dor a-rag ARLOEDH ha'n myghtern. 21Ternos i a sakrifias sakrifisow dhe'n ARLOEDH hag offrynna offrynnow leskys dhe'n ARLOEDH, mil lodhen, mil hordh, ha mil oen, gans aga offrynnow diwes ha sakrifisow yn kals rag oll Ysrael. 22I a dhybris hag eva a-rag an ARLOEDH y'n jydh na gans lowena vras.\nSolomon yw Kurunys Myghtern\nEna i a wrug Solomon mab Davydh myghtern rag an nessa treveth hag i a'n untyas avel rewler rag an ARLOEDH ha Sadok avel oferyas. 23Y'n eur na Solomon a esedhas war dron an ARLOEDH avel myghtern yn le Davydh y das; hag ev a sewenis, hag oll Ysrael a'n obayas. 24Oll an soedhogyon ha'n gasoryon, hag ynwedh oll mebyon myghtern Davydh, a ambosas aga lelder dhe vyghtern Solomon. 25An ARLOEDH a ughelhas Solomon yn feur yn golok oll Ysrael ha ri dhodho meuredh ryel brassa es dell re bia war bub myghtern kyns yn Ysrael.\n26Davydh mab Yesse a reynyas war oll Ysrael. 27Termyn y reyn war Ysrael o dew-ugens blydhen; ev a reynyas seyth blydhen yn Hebron, ha trydhek blydhen warn ugens yn Yerusalem. 28Ev a verwis yn kothni dha, leun a dhydhyow, a rychys, hag a enor; ha Solomon, y vab a reynyas yn y le. 29Lemmyn gweythresow Davydh an myghtern, a dhalleth y reyn bys y'n diwedh, skrifys yns yn kovadhow Samuel an gwelesydh, hag yn kovadhow Nathan an profoes, hag yn kovadhow Gad an gwelesydh, 30gans oll y reyn ha'y alloes ha'n termynyow a dremenas warnodho ha war Ysrael ha war oll gwlaskordhow an bys.


1 Kroniklys 14 (ABK) - Bible Society\n1 Kroniklys 14 ABK\nDavydh Fastys yn Yerusalem\n1Hiram myghtern Tyr a dhannvonas kannasow dhe Davydh, ha prenn keder, gans seri men ha seri prenn ha karpentoryon dhe dhrehevel chi ragdho. 2Davydh a gonvedhas an ARLOEDH dh'y fastya avel myghtern war Ysrael, ha dhe ughelhe y vyghterneth a-barth y bobel Ysrael.\n3Davydh a gemmeras moy gwragedh yn Yerusalem, ha Davydh a dhineythis moy mebyon ha moy myrghes. 4An re ma yw henwyn an fleghes a veu dineythys dhodho yn Yerusalem: Shammua, Shobab, Nathan, Solomon, 5Ybhar, Elishua, Elifelet, 6Noga, Nefeg, Yafia, 7Elishama, Beelyada, hag Elifelet.\nFethans an Filistysi\n8Pan glewas an Filistysi Davydh dhe vos untys myghtern war oll Ysrael, oll an Filistysi eth yn-bann dhe hwilas Davydh; mes Davydh a glewas anodho ha mos yn-nans er aga fynn. 9Pan dheuth an Filistysi ha gul omsettyans yn nans Refaim, 10Davydh a wovynnas orth Duw, ‘A wrav vy mones yn-bann erbynn an Filistysi? A wredh aga re y'm leuv?’ An ARLOEDH a leveris dhodho, ‘Ke yn-bann, ha my a's re y'th leuv.’ 11Ytho i a dheuth yn-bann dhe Baal-perasim, ha Davydh a's fethas ena. Yn-medh ev, ‘An ARLOEDH re dardhas14:11 dardhas: Ebrow paras, paronomasia war an hanow Baal-perasim. der ow eskerens der ow leuv, kepar dell dardh dowrow.’ Rakhenna i a elwis an tyller na Baal-perasim. 12I a asas aga duwow ena, ha Davydh a ros arghadow hag i a veu leskys yn tan.\n13Unnweyth arta an Filistysi a wrug omsettyans y'n nans. 14Pan wovynnas Davydh orth Duw arta, Duw a leveris dhodho, ‘Ny edh yn-bann war aga lergh; ke a-dro a-dryv dhedha ha deus warnedha a-dal an gwydh balsam. 15Pan glewydh son avel keskerdh yn penn an gwydh balsam, ena ke yn-mes dhe'n vatel; rag Duw res eth yn-mes a-dheragos dhe weskel lu an Filistysi.’ 16Davydh a wrug dell erghis Duw dhodho, hag i a weskis lu an Filistysi dhiworth Gibeon bys yn Gezer. 17Ger-da Davydh a lesas der oll an powyow ha'n ARLOEDH a dhros own anodho war oll an kenedhlow.


Compare Bible readings for Zekaria 4 in the ABK and the ESV - Bible Society\nZekaria 4 ABK\nGwelesigeth an Kantolbrenn\n1Ena an el esa ow kewsel orthiv a dhehwelis hag a wrug dhymm difuna, avel den yw difunys dhiworth y gosk. 2Ev a leveris dhymm, ‘Pandr'a welydh?’ My a worthybis, ‘My a viras, hag otta kantoler gwrys oll yn tien a owr, ha bolla war y benn ha seyth lugarn warnodho, ha seyth pibenn dhe'n lugern usi war y benn. 3Ynwedh y feu dew olewbrenn rybdho, onan a-dhyghow dhe'n bolla hag onan a-gledh dhodho.’ 4My a wovynnas orth an el esa ow kewsel orthiv, ‘Pandra yw an taklow ma, o arloedh?’ 5An el esa ow kewsel orthiv a worthybis, ‘A ny wodhes pyth yns i?’ My a leveris, ‘Na wonn, ow arloedh.’ 6Ena ev a leveris dhymm, ‘Hemm yw ger an ARLOEDH dhe Zerubbabel: Ny vydh gans galloes na gans nerth, mes gans ow Spyrys, yn-medh ARLOEDH an luyow. 7Piw osta, A venydh krev? A-rag Zerubbabel y fydhydh gwastattir. Ena ev a wra dri yn-mes an pennmen, hag i ow karma, “Ras! Ras dhodho!” ’\n8Ha ger an ARLOEDH a dheuth dhymm, ow leverel: 9‘Diwla Zerubbabel a fondyas an chi ma; y dhiwla a wra y worfenna. Ena ty a woer y hwrug ARLOEDH an luyow ow dannvon dhis. 10Piw a fi an jydh a bythow byghan? I a wra lowenhe pan welons an plemmik yn leuv Zerubbabel.\n‘An seyth ma yw lagasow an ARLOEDH a wander hys-ha-hys a-dro dhe'n nor.’ 11Ena my a wovynnas orto, ‘Pandr'yw an dhew olewbrenn ma a-dhyghow dhe'n kantoler hag a-gledh dhodho?’ 12Arta my a wovynnas orto, ‘Pandr'yw an dhiw skorrenn oliv ryb an dhiw bibenn owr a dhiver olew owrek?’ 13Ev a worthybis, ‘A ny wodhes pyth yns i?’ My a leveris, ‘Na wonn, ow arloedh.’ 14Ev a leveris dhymm, ‘An re ma yw an dhew untys a sev ryb Arloedh oll an norvys.’


Compare Bible readings for Levitikus 25 in the ABK and the ESV - Bible Society\nAn Vlydhen Sabotek\n1Ha'n ARLOEDH a gewsis orth Moyses yn menydh Sinay, ow leverel, 2Kows orth mebyon Ysrael ha leverel dhedha: Pan dhyffowgh hwi a a-ji dhe'n tir a rov dhywgh, an tir a with sabot dhe'n ARLOEDH. 3Hwegh blydhen ty a has dha wel ha hwegh blydhen ty a skether dha winlann ha kuntell an frut anedhi. 4Mes an seythves blydhen a vydh sabot solem dhe'n tir rag an ARLOEDH. Ny hesydh dha wel na skethra dha winlann. 5Ny vysydh an pyth a dyv y honan a'th trevas, na kuntell grappys dha winlann na veu skethrys; blydhen a sabot solem yw rag an tir. 6Ha sabot an tir a vydh boes ragowgh, ragos jy, ha rag dha gethwas ha rag dha gethes ha rag dha was arvethys ha rag an godriger usi trigys genes; 7rag dha jatel ha'n bestes gwyls war dha dir, oll an askorr anodho a vydh boes.\nBlydhen an Yubile\n8Ha ty a reken ragos seyth sabot a vlydhynyow, seythgweyth seyth blydhen; ha termyn seyth sabot a vlydhynyow a vydh ragos naw blydhen ha dew-ugens. 9Ena ty a wra dhe'n hirgorn seni yn degves dydh an seythves mis; yn dydh an dehwelyans hwi a wra dhe'n hirgorn seni der oll agas tir. 10Ha hwi a sansha an degves blydhen ha dew-ugens ha deklarya rydhses der oll an tir dhe oll y drigoryon. Y fydh yubile dhywgh, ha hwi a dhehwel pub den oll dh'y berghennogeth ev ha pub den oll dh'y deylu. 11An degves blydhen ha dew-ugens a vydh yubile dhywgh. Ny wrewgh hwi hasa, na mysi an pyth a dyv y honan ena, na kuntell an grappys dhiworth dha winbrenn na veu skethrys. 12Rag yubile yw; sans vydh dhywgh. Hwi a dheber y askorr dhiworth an gwel.25:12 Hwi a dheber y askorr dhiworth an gwel: An styr yw, Ny yllydh dybri marnas askorr an tir hag a dyv y'n gwelyow heb gonedha.\n13Yn blydhen ma an yubile, pub den ahanowgh a dhehwel dh'y berghennogeth. 14Mar kwerthydh neppyth dhe'th kentrevek, po prena dhiworth dha gentrevek, ny wrewgh hwi gwaska an eyl y gila. 15Ty a bren dhiworth dha gentrevek orth an myns a'n blydhynyow wosa an yubile; hag ev a'n gwerth dhis orth an myns a'n blydhynyow a frut yw gesys. 16Pan eus meur a vlydhynyow, ty a ughelha an pris, ha pan eus boghes blydhynyow ty a iselha an pris, rag ev a'n gwerth dhis orth an myns a vlydhynyow an trevasow. 17Ytho, ny wrewgh hwi gwaska an eyl y gila, mes ty a berth own a'th Duw, rag an ARLOEDH agas Duw ov vy.\n18Ytho, hwi a wra ow ordenansow ha gwitha ow breusow ha'ga gul, ha hwi a drig y'n pow yn sawder. 19Ha'n tir a re y frut ha hwi a dheber dha walgh ha triga ynno yn sawder. 20Ha mar leverowgh, Pandr'a wren ni dybri y'n seythves blydhen, mar ny wren ny hasa na kuntell agan trevas? 21ena my a ergh ow bennath dhe dhos dhywgh y'n hweghves blydhen, ha hi a re dhywgh frut rag teyr blydhen. 22Pan hesowgh has y'n ethves blydhen, hwi a dheber frut koth; bys y'n nawves blydhen, pan dheu hy threvas, hwi a dheber an frut koth. 23Ny vydh an tir gwerthys bys vykken, rag my a bew an tir; rag hwi yw alyons ha godrigoryon genev. 24Hag yn oll an tir a'gas perghennogeth, hwi a re daspren rag an tir.\n25Mars yw dha vroder devedhys ha bos boghosek hag ev a werth y berghennogeth, ena res yw y neshevin dhe dhos ha dasprena an pyth re werthas y vroder. 26Ha mar ny'n jeves nagonan dh'y dhasprena, mes a-wosa ev y honan a sewen hag yma yn y leuv pygans lowr dh'y dhasprena, 27ena, reknes ev blydhynyow an gwerthas, hag attyli an dyffrans dhe'n gour a'n gwerthas, may hallo dehweles dh'y berghennogeth. 28Mes, mar ny'n jeves an pygans dh'y dhaskavoes, an pyth yw gwerthys a wra pesya yn leuv an prener bys yn blydhen an yubile, hag y'n yubile y fydh rydhhes, hag ev a dhehwel dh'y berghennogeth.\n29Ha gour mar kwerth chi-annedh yn sita gans fosow, ev a yll y dhasprena a-ji dhe vlydhen leun wosa y vos gwerthys. Ev a yll y dhasprena a-ji dhe vlydhen leun. 30Ha mar nyns yw dasprenys a-ji dhe unn vlydhen leun, an chi a-ji dhe'n sita gans fosow a vydh surhes dhe neb a'n prenas bys vykken, dhodho ev ha dh'y henedh. Ny vydh livrys y'n yubile. 31Mes chiow yn godrevow heb fosow a-dro dhedha a vydh reknys avel gwelyow an pow. I a yll bos dasprenys hag i a vydh livrys y'n yubile. 32Byttegyns, sitys an Levysi, an chiow yn sitys aga ferghennogeth, an Levysi a yll aga dasprena pup-prys. 33Ha pypynag a vo dasprenys gans onan a'n Levysi – gwerthas chi perghennys ganso yn sita – ev a vydh livrys y'n yubile, rag chiow yn sitys an Levysi yw aga ferghennogeth yn mysk mebyon Ysrael. 34Mes an peurva a-dro dh'aga sitys ny yll bos gwerthys, rag yth yw aga ferghennogeth bys vykken.\n35Ha mars yw dha vroder devedhys ha bos boghosek ha heb pygans yn dha herwydh, ty a wra y ventena; kepar hag alyon po godriger y fydh ev trigys genes. 36Na gemmer oker na gwayn dhiworto, mes perth own a'th Duw, may pessyo dha vroder bos trigys genes. 37Ny wre'ta ri dhodho dha vona rag oker na gwertha dhodho dha voes rag gwayn. 38An ARLOEDH agas Duw ov vy a'gas dros yn-mes a bow Ejyp dhe ri dhywgh pow Kanan ha dhe vos a'gas Duw.\n39Ha'th vroder trigys genes, mar teu ha bos boghosek hag yw gwerthys dhis, ny wre'ta y gonstryna dhe servya kepar ha kethwas, 40mes kepar ha gwas arvethys ha godriger y fydh ev genes, hag ev a'th serv bys yn blydhen an yubile. 41Ena ev a omdenn dhiworthis, ev ha'y fleghes ganso, hag ev a dhehwel dh'y deylu ev; dhe berghennogeth y dasow y hwra ev dehweles. 42Rag an re ma yw ow gwesyon a dhres vy yn-mes a bow Ejyp. Ny vydhons gwerthys avel kethwesyon. 43Ny wre'ta y rewlya gans garowder, mes ty a berth own a'th Duw. 44Dha gethyon ha'th kethesow usi genes a vydh a'n kenedhlow trigys a-dro dhywgh. Anedha i ty a bren kethyon ha kethesow. 45Hwi a bren ynwedh fleghes an wodrigoryon trigys genowgh. Hwi a bren a'n re ma hag a'ga theyluyow usi genowgh, neb a veu genys yn agas tir. I a vydh agas perghennogeth. 46Ha hwi a's kemmer avel eretons rag agas fleghes war agas lergh, dhe erita avel perghennogeth bys vykken. Hwi a's gwith avel kethyon.25:46 Hwi a's gwith avel kethyon: Nyns usi an geryow ma y'n Septuagint na'n Vulgat. Mes ny wrewgh hwi rewlya gans garowder war agas breder, mebyon Ysrael, an eyl war y gila.\n47Alyon po godriger genes mars eus yn y leuv pygans lowr, ha'th vroder trigys ganso mar teu ha bos boghosek hag omwertha dhe'n alyon po dhe'n godriger genes, po dhe esel teylu an alyon, 48wosa bos gwerthys ev a yll bos dasprenys. Onan a'y vreder a yll y dhasprena, 49po y ewnter po mab y ewnter a yll y dhasprena, po nebonan a'y neshevin a'y deylu a yll y dhasprena, po mars eus yn y leuv pygans lowr, ev a yll omdhasprena y honan. 50Hag ev a reken gans neb a'n prenas, a'n vlydhen may feu gwerthys dhodho bys yn blydhen an yubile, ha'y werthbris a vydh kesson gans niver an blydhynyow; y fydh orth kevradh gwas arvethys y'n termyn na. 51Ha mars eus lies blydhen gesys, war-lergh aga niver ev a dhaskorr avel pris y dhaspren neppyth a'n mona may feu prenys ganso. 52Ha mar nyns eus gesys marnas nebes blydhynyow kyns blydhen an yubile, ev a reken ganso; war-lergh niver y vlydhynyow ev a dhaskorr dhodho pris y dhaspren. 53Ev a vydh ganso kepar ha gwas arvethys blydhenyek. Ny wra y rewlya gans garowder yn dha wolok. 54Ha mar nyns yw dasprenys yndella, ev a vydh rydhhes yn blydhen an yubile, ev ha'y fleghes ganso. 55Rag gwesyon dhymmo vy yw mebyon Ysrael. Ow gwesyon yns i, a dhres vy yn-mes a bow Ejyp. An ARLOEDH agas Duw ov vy.


(Daskevarwodhys dhyworth Yeth Kernowek)\nYma an yeth ow kevrenna 80% a'y erva selvenek gans Bretonek, 75% gans Kembrek, ha 35% gans an yethow Godhelek, Iwerdhonek ha Gwydhelek an Alban. Yma Kembrek ow kevrenna 70% a'y erva selvenek gans Bretonek.\nKernewek yw pupprys skrifys y'n lytherennek romanek, mes war-lergh manerow pals. Yn Kernewek hengovek, oberow liennek o skrifys yn peswar system dre vras: onan an Vocabularium Cornicum (Kernewek Koth); onan a Gernowek Kres (warbarth gans vershyon arbennek Radulphus Ton); onan a Gernewek diwedhes a-dro dhe Bensans (Tonkin, Borlase, an teylu Boson h.e.); hag onan a Edward Lhuyd.\nA-dhia 1904, nebes aktivedhyon a omgemmeras kaskyrgh rag dyski, devnydhya ha dasvywa an yeth y'n Dasserhyans Kernowek. Yn 1986, an omsav Kernewek a wodhevis fols yn tri bagas; mes ny lehas an niver a studhyoryon an yeth. Wosa kansblydhen a vywder tavosel, an yeth a gavas hy haswon gans Senedh an Rywvaneth Unys avel taves ranndiryel Gernow yn 2002 yn-dann an Chartour Europek rag Yethow Ranndiryel po Bian.\nY'n 17ves kansblydhen, William Scawen (1601–1689) o onan a'n kynsa tus a vynna kuntelles lavarow ha remenans an yeth kernewek. Nebes termyn wosa henna, y tisplegyas skol antikwaris Pennwydh a-dro dhe John Keigwin, an teylu Boson, William Borlase, h.e. An skoler kembrek Edward Lhuyd (onan a'n fondyers a studhyow Keltek) a oberas warbarth gans eseli an bagas ma. Kansblydhen wosa henna ogatti, William Pryce (1725(?)–1790) a berhennogas hwithransow Kernewek Lhuyd ha'ga dyllo avel Archaeologia Cornu-Britannica (1790). Rowedh meur esa dhe'n lyver ma y'n bledhenyow a-varr a studhyansow Kernewek, kyns skoloryon dhe wodhvos bos Lhuyd an awtour chyf.\nNy grys Nicholas Williams bos dyffrans ynter /o/ hag /ɔ/ yn Kernewek Kres, naneyl ynter /i/ hag /ɪ/. Hwath pella, Mordon ha skodhyoryon Kernewek Unys a-lemmyn na grysa bos dyffrans ynter /œ/ hag /y/ yn Kernewek Kres.\nKernewek a'n jeves lies poynt gramasek haval dhe yethow brythonek ha keltek erel – rewlyans selvenek a lavarow VSO, treylyansow, kesyewa rag-geryow, h.e.\n1938: Cornish-English Dictionary gans R Morton Nance a omdhiskwedh\n1951: A.S.D. Smith a skrif Trystan hag Ysolt\n1984: M. Bennetto a skrif An Gurun Wosek a Geltya, an kynsa romans yn Kernewek\n1986: Ken George a re y dhesin rag lytherennans dasfurvys, Kernewek Kemmyn, dhe Gesva an Taves Kernewek y'n hwel Pronunciation and Spelling of Revived Cornish\n1992: Gerlyver Kernewek Kemmyn: An Gerlyver Meur gans Ken George a omdhiskwedh\n1995: Nicholas Williams a dhyllo chanjyow dhe Gernowek Unys avel Kernowek Unys Amendys\n2000: English-Cornish Dictionary: Gerlyver Sawsnek-Kernewek a omdhiskwa\n2003: Aswonnys yw an yeth gans governans an RU yn-dann an Chartour Europek rag Yethow Ranndiryel po Bian\n2008: Agriys yw an Furv Skrifys Savonek\n2011: Dyllys veu kensa treylyans leun an Bibel yn Kernowek gans Nicholas Williams\nPeter Berresford Ellis. 1971. The story of the Cornish language. Truru : Tor Mark Press.\nLast edited on 16 Metheven 2022, at 16:35\nDiwettha golegyans an folen ma a veu an 16 Metheven 2022, dhe 16:35.


menydh, tennvos tornysi\nOr Itali - Swistir\ncanton of Valais, Nans Aosta\nMatterhorn yw menydh ughel y'n Alpow 4,478 meter y ughelder. Y hanow Almaynek a styr korn horn an pras matte. Y henwyn Frynkek (Mont Cervin) hag Italek (Monte Cervino) a dheu dhyworth an Latin Mons Silvanus ow styrya korn an koos. Y sev war an or ynter Itali ha Swistir a-ugh trev Zermatt yn Swistir ha Breuil-Cervinia yn Itali.\nYskynnys veu an menydh yn kynsa 14 Gortheren 1865 gans Edward Whymper, Charles Hudson, Arlodh Francis Douglas, Douglas Robert Hadow, Michel Croz ha'n dhew Peter Taugwalder, tas ha mab, a-hys krib Hörnli war an denewen Swiss. Ledhys veu Hadow, Croz, Hudson ha Douglas war an fordh yn-nans an menydh. Pur gales yw krambla an menydh. Estemys yw moy ages 500 a grambloryon dhe verwel war an Matterhorn, ytho yth yw onan a'n menydhyow moyha peryllus y'n bys.\nKrib Hörnli yw an fordh dhe yskynna'n menydh, dell yw usys. Usys yw an leshanow "Matterhorn" rag niver a venydhyow erel a dreus an bys drefen bos aga furv hevelep dhodho, r.e. y helwir Cnicht avel "Matterhorn Kembra".\nKomposys yw an Matterhorn a labolveyn dre vras. Shap an menydh a-lemmyn yw awos esknians rewlivel.\nHowlsedhas ha'n Matterhorn\nDiwettha golegyans an folen ma a veu an 6 Ebrel 2022, dhe 09:12.


Ekklesiastes 4 (ABK) - Bible Society\n1Ytho my a dreylyas arta dhe weles oll an arwask yw gwrys yn-dann an howl. Hag otta, dagrow an dus arweskys: ny's teves konforter; denvyth ny's delirv dhiworth nerth aga arwaskoryon; ny's teves konforter. 2Ytho my a wormolas an re varow neb yw gyllys seulabrys dhe ankow moy ages an re neb yw hwath yn few. 3Mes gwell ages an dhew ma yw neb na veu genys hwath, drefenn na wrug ev gweles an drogober yw gwrys yn-dann an howl.\n4Ha my a welas oll an trobel hag oll an sleyghneth yn lavur ow tos dhiworth avi den erbynn y gentrevek. Hemma ynwedh yw euveredh ha chasya war-lergh an gwyns.\n5An foll a bleg y dhiwleuv\nhag a dheber y gig y honan.\n6Gwell yw unn dornas gans kosoleth\nages dew dhornas leun a lavur\nha chasya war-lergh an gwyns.\n7Ha my a dreylyas ha gweles ken tra euver yn-dann an howl: 8yma nebonan heb koweth, ny'n jeves naneyl mab na broder, ha nyns eus diwedh dhe oll y lavur, ha nyns yw y lagas gwalghys gans rychys. Ev a gyn, ‘Rag piw yth esov vy owth oberi, ha plesour ow fyllel dhe'm enev?’ Hemma ynwedh yw euveredh ha lavur beghus.\n9Dew dhen yw gwell es onan, drefenn i dhe alloes kavoes pewas da dhiworth aga ober. 10Rag mar koedhons i, an eyl a wra drehevel y gila, mes go-ev a goedh ha ny'n jevydh denvyth a yll y weres ow tassevel. 11Ynwedh, mar krowedh dew dhen war-barth, y's teves toemmder, mes fatell yll unn den kavoes toemmder? 12Ha kyn hyll den fetha unn den yw a'y honan, dew dhen a yll sevel orto. Kordenn driflek ny yll bos terrys yn skon.\n13Gwell yw den yowynk ha boghosek ha fur ages myghtern koth ha foll, neb na vynn koela orth gwarnyans na fella. 14Rag mes a brison y teuth ev rag dos ha bos myghtern, kyn fe ev genys boghosek yn y ruvaneth y honan.4:14 kyn fe ev genys boghosek yn y ruvaneth y honan: Po saw ev neb a veu genys avel myghtern a dheuth ha bos boghosek. 15My re welas oll an re vew neb a gerdh yn-dann an howl, war-barth ha'n nessa flogh4:15 war-barth ha'n nessa flogh: Henn yw, an her dhe'n tron. a sev yn y le. 16Dhe'n bobel oll nyns esa diwedh, na dhe'n dus oll esa yn-dann y rewl; mes ny lowenha ynno an re a dheu a-wosa. Ytho hemma ynwedh yw euveredh ha yeuni war-lergh an gwyns.


All Health Care Professionals Near Madison, Pennsylvania\n33 listings were found within 10255075100200 mikm of Madison, Pennsylvania\napprox. 3.9 mi from Madison, Pennsylvania\napprox. 6.7 mi from Madison, Pennsylvania\napprox. 6.9 mi from Madison, Pennsylvania\napprox. 7.7 mi from Madison, Pennsylvania\napprox. 9.4 mi from Madison, Pennsylvania\napprox. 13.3 mi from Madison, Pennsylvania\napprox. 14.7 mi from Madison, Pennsylvania\napprox. 15 mi from Madison, Pennsylvania\napprox. 15.2 mi from Madison, Pennsylvania\napprox. 18.4 mi from Madison, Pennsylvania\napprox. 19.1 mi from Madison, Pennsylvania\napprox. 19.3 mi from Madison, Pennsylvania\napprox. 19.7 mi from Madison, Pennsylvania\napprox. 19.8 mi from Madison, Pennsylvania\napprox. 20 mi from Madison, Pennsylvania\napprox. 20.2 mi from Madison, Pennsylvania\napprox. 20.3 mi from Madison, Pennsylvania\napprox. 20.7 mi from Madison, Pennsylvania\napprox. 20.8 mi from Madison, Pennsylvania


Compare Bible readings for 1 Samuel 7 in the ABK and the KJV - Bible Society\n1 Samuel 7 ABK\n1Ytho pobel Kiryath-yearim a dheuth ha kemmeres yn-bann argh an ARLOEDH, ha'y dri a-bervedh yn chi Abinadab war an vre. I a sakras y vab Eleazar, dhe witha argh an ARLOEDH.\n2Lies dydh a bassyas a-dhia'n jydh may trigas an argh yn Kiryath-yearim; ugens blydhen o, hag oll chi Ysrael a yeunis war-lergh an ARLOEDH.\nSamuel Avel Breusyas\n3Ena Samuel a gewsis dhe oll chi Ysrael ow leverel, ‘Mars esowgh hwi ow tehweles dhe'n ARLOEDH gans oll agas kolonn, ena gorrewgh dhe-ves an duwow astranj ha'n Ashtaroth a-dhiworth agas mysk. Settyewgh agas kolonn war an ARLOEDH, ha servyewgh unnsel ev, hag ev a'gas delirv yn-mes a leuv an Filistysi.’ 4Ena mebyon Ysrael a removas an Baalim ha'n Ashtaroth, hag i a servyas unnsel an ARLOEDH.\n5Ena Samuel a leveris, ‘Kuntellewgh oll Ysrael yn Mispa, ha my a bys war Dhuw ragowgh.’ 6Hag i a omguntellas war-barth yn Mispa, ha tenna dowr ha'y dhinewi yn-mes a-dherag an ARLOEDH. I a benysas y'n jydh na, ha leverel, ‘Ni re beghas erbynn an ARLOEDH.’ Ha Samuel a vreusi mebyon Ysrael yn Mispa.\n7Pan glewas an Filistysi bos mebyon Ysrael kuntellys war-barth yn Mispa, gwahalyethow an Filistysi eth yn-bann erbynn Ysrael. Ha pan glewas mebyon Ysrael anodho, i a borthas own a'n Filistysi. 8Mebyon Ysrael a leveris dhe Samuel, ‘Na hedh ow karma dhe'n ARLOEDH agan Duw ragon, ma'gan sawyo yn-mes a leuv an Filistysi.’ 9Ha Samuel a gemmeras oen-dena ha'y offrynna rag offrynn kowlleskys dhe'n ARLOEDH; ha Samuel a armas dhe'n ARLOEDH rag Ysrael, ha'n ARLOEDH a worthybis dhodho. 10Pan esa Samuel owth offrynna yn-bann an offrynn leskys, an Filistysi a dheuth nes dhe vatalyas orth Ysrael; mes an ARLOEDH a darennas gans lev bras an jydh na war an Filistysi ha'ga thewlel yn deray; ha domhwelys ens a-dherag Ysrael. 11Ha gwer Ysrael eth yn-mes a Mispa ha helghya an Filistysi, ha'ga gweskel bys yn Beth-kar.\n12Ena Samuel a gemmeras men ha'y settya yntra Mispa ha Yeshana,7:12 Yeshana: Amendys war-lergh an Syriek. Ebrow Shen. Cf. 2 Kroniklys 13:19. ha'y henwel Ebenezer; rag ev a leveris, ‘Kyns-lemmyn an ARLOEDH re'gan gweresas.’ 13Ytho an Filistysi o fethys ha ny dheuthons arta yn pow Ysrael; yth esa dorn an ARLOEDH erbynn an Filistysi oll dydhyow Samuel. 14Ha'n sitys a gemmeras an Filistysi dhiworth Ysrael a veu daskorrys dhe Ysrael, a-dhiworth Ekron bys yn Gath; hag Ysrael a dhelivras aga thir yn-mes a leuv an Filistysi. Hag yth esa kres ynter Ysrael ha'n Amorysi.\n15Samuel a vreusi Ysrael oll dydhyow y vewnans. 16Hag yth e pub blydhen yn gylghenn dhe Bethel, Gilgal, ha Mispa; hag ev a vreusi Ysrael yn oll an tylleryow ma. 17Ena ev a dhehweli dhe Rama, rag yth esa y ji ena; hag ena ev a vreusi Ysrael; hag ev a dhrehevis ena alter dhe'n ARLOEDH.


Menystrans hembronk rag yethow teythyek, minoryta ha le-usys yw an Governans Kembrek | British-Irish Council\nAn menystrans ledya rag yethow genesik, minoryta ha le- usys yw an Governans Kembrek\nErtach yethoniethel rych an Menystransow Eseli Konsel Predennek-Iwerdhonek yw rann bosek gonisogeth an enesow ma. Yn unn aswon an hwans dhe skoodhya yethow genesik, minoryta ha le-usys (GML) an desten a veu keworrys dhe’n portfolio KPI an ranngylghyow-ober orth an tressa pennkuntelles mis Metheven 2002.\nAn bagas yethow GML a fogell war Wodhalek Iwerdhon, Kembrek, Godhalek, Albanek, Albanek Uleth, Manowek, Jersyek, Gernesyek ha Kernewek.\nAn ranngylgh-ober a weres dhe aswon ha kevrenna praktis an gwella dres menystransow-eseli hag yn-mysk kemenethow yethow GML. Orth an 3a kuntellyans menystrek yn Kerdydh an 24ns mis Hedra 2014, menystroryon a akordyas y kodh dhe’n dowlen-ober devedhek rag 2015-16 fogella war:\nDyski yethow GML dhe devesigyon;\nmarghasans ha nesheansow chanj a fara dhe yethow GML;\nan artys ha yethow GML;\ntechnologieth ha media besyel;\nan erbysiedh; ha\nDres kuntellyansow rewlys a sodhogyon, an ranngylgh-ober re ordenas kesarethyow rag gwrioryon polici ha praktisyoryon dhe weres orth kevranna praktis da yn-mysk tus a ober y’n ranngylgh yethow GML. Pub kesareth a fogell war rann dhyffrans hwel an ranngylgh ober. Y feu synsys kesareth mis Du 2012 ow fogella war avonsya yethow GML der adhyskans y’n bledhynnyow a-varr. Dewis an profyansow dhyworth an kesareth yw kavadow a-woles. Kesareth war braktis da y’n reythyans ha polici yethow GML a veu synsys yn Dinedin mis Du 2013 – yma manylyon pella orth an mell ma.\nAn pyth a veu kevys dhyworth an dhiw gesareth a veu prederys orth an tressa kuntellyans ranngylgh ober Menystrek yn Kerdydh hag a veu kaderys gans an Kynsa Menyster a Gembra,\nAn Enorys Meur Carwyn Jones AM. Derivadow a'n kuntellyans yw:\n2nd Ministerial Meeting - 24 October 2014\n1st Ministerial Meeting - 11 November 2011


Compare Bible readings for Daniel 10 in the ABK and the RSV - Bible Society\nAn Welesigeth war Lann Tigris\n1Y'n tressa blydhen10:1 A-dro dhe 536, henn yw teyr blydhen wosa koedh Babylon. a Syrus, myghtern Persia, y feu diskwedhys ger dhe Daniel, neb o henwys Belteshassar. Gwir o an ger na: kas vras. Ev a gonvedhas an ger – an welesigeth a'n styryas.\n2Y'n dydhyow na, yth esen vy, Daniel, ow kalari dre deyr seythunweyth. 3Boes sawrys ny dhybryn, ny entra y'm ganow na kig na gwin, ha ny wren vy omuntya gans oyl, bys diwedh an teyr seythun. 4An peswora dydh warn ugens a'n kynsa mis, pan esen war lann an avon vras, homm yw an Tigris, 5y trehevis ow dewlagas, ha mires, hag otta unn gour gwiskys yn lien, y dhiwglun grogysys gans owr pur a Ufaz. 6Y gorf o avel owrven, y dremmynn o haval dhe lughesenn, y dhewlagas avel faglennow a dan; y dhiwvregh ha'y dhewdroes a wolowi avel brons splann, ha son y lev avel tros routh. 7Ha my, Daniel unnsel a welas an welesigeth; an dus esa genev ny welsons an welesigeth, mes kren bras a goedhas warnedha, hag y teghsons rag omgudha. 8Ytho y feuv gesys ow honan, ow kweles fisment a veu treylys warnav dhe dhiswrians, ha ny'm bo nerth namoy. 9Ena my a glewas y lev ow kewsel; ha kettell glewis son y eryow, y koedhis yn transyek war ow fas, ha'm fas orth an dor.\n10Hag awotta dorn orth ow thochya, ha'm settya ow krena war ow dewlin ha palvow ow diwleuv. 11Hag y leveris dhymm, ‘Daniel, karadow, attend an geryow a gowsav orthis, ha sav yn-bann, rag lemmyn yth ov dannvenys dhis.’ Hag ev ow leverel hemma dhymm, my a sevis yn-bann yn unn grena. 12Hag y leveris dhymm, ‘Na borth own, Daniel, rag a-dhia'n kynsa dydh may hworrsys dha vrys dhe gonvedhes, hag omuvelhe a-rag dha Dhuw, re beu klewys dha eryow, ha devedhys ov drefenn dha eryow. 13Pryns10:13 Henn yw an el gwith a Persia. ruvaneth Persia a sevi er ow fynn dre unn jydh warn ugens; mes Mighal, onan a'n kynsa prynsys, a dheuth rag ow gweres, ha my a'n gasas ena gans pryns ruvaneth Persia. 14Devedhys ov rag gul dhis konvedhes an pyth a hwyrvydh dhe'th pobel yn diwedh an dydhyow, rag bos an welesigeth rag an dydhyow a dheu.’\n15Hag ev ow kewsel genev a-dro dhe'n maters ma, my a dreylyas ow fas orth an dor ha bos avlavar. 16Hag otta, onan haval dhe vab-den a dochyas ow diwweus; hag my a igoras ow ganow ha kewsel. Dhodho ev neb esa ow sevel a-ragov y leveris, ‘Ow arloedh, drefenn an welesigeth re dheuth gloesow warnav, ha ny'm beus nerth namoy. 17Fatell yll gwas ow arloedh kewsel gans ow arloedh omma? Nyns eus nerth vyth ynnov lemmyn, ha nyns eus anall gesys dhymm.’\n18Arta ev neb o haval dhe dhen a'm tochyas ha'm kennertha. 19Yn-medh ev, ‘Na borth own, A wour karadow; kres re bo genes; bydh krev, ha bydh pur grev.’ Kettell gewsis orthiv, y feuv kennerthys, hag y leveris, ‘Re gowsso ow arloedh, rag ty re'm kennerthas.’ 20Hag y leveris ev, ‘A wodhes prag re dheuth dhis? Lemmyn y tehwelav rag omladh erbynn pryns Persia; ha pan vydhav gyllys, otta, y teu pryns Pow Grek. 21Mes my dhisplet dhis an pyth yw skrifys yn lyver an gwiryonedh. Nyns eus nagonan a sev yn krev genev erbynn an re na, marnas Mighal agas pryns.


Te ha Tesednow: Deun warbarth en 2021\nKernow bys vycken pò treven heb reken ?\nEus clowys genowgh a'n towl rag peder mil chei nowydh a west dhe Trurû e'n telher henwys Langarth ? Ero whei ow contya an milyow a dreven üjy ow sevel a'n dor en Kernow pub bledhen ? Wresso whei gweles an prisyow ûhel ? Tabm ha tabm, ma gan pow ow mos dhe gol ha'n Kernowyon gans ev.\n(Ymach dhort Cornwall Live.)\nRag hedna, na dal tra veth desky an tavas-ma pa vo destriys gan pow ha kemerys puptra ger dhorten. Ma an hager dhisplegoryon graf ow terevel milyow a dreven ker dres drehedhes gan pobel ha nag eus othom dhen anodhans. Pana dermyn a vedha nei clowys ?\nKernowegoryon, Kernowegoresow, ro 'mann gas levrow Kernôwek, gas gramer ha'th cows a letherednieth. Scrifowgh letherow ha postys dhe gan conseloryon, dhe gan senedhoryon, dhe'n paperyow nowodhow ha keniver onan a venja gan clowes. Scrifowgh gas tweets ha gas bloggys ha gas fosgraffys ha gwil dhe gan keskernowyon ha gan cowetha divüna. Kemerowgh gas placards ha gas baners ha gen canow ha garmow deun warbarth en 2021 rag kesgerdhes ha protestya na vo diwedh dhe gan story hir.\nKewgh dhe redya Bernard Deacon war Twitter :\nPosted by Neil Kennedy at 13:00


Yeremia 45 (ABK) - Bible Society\nYeremia 45 ABK\nMessaj dhe Baruk\n1An ger a gewsis Yeremia an profoes dhe Baruk mab Neria, pan skrifas an geryow ma yn rol-skrifa a-dhiworth ganow Yeremia, y'n peswora blydhen a Yehoyakim mab Yosia myghtern Yuda: 2Yndellma y lever an ARLOEDH, Duw Ysrael, orthis A Baruk: 3Ty a leveris, ‘Go-vy! An ARLOEDH re geworras ahwer dhe'm dolor; difygys ov gans ow hanasa, ha ny gavav powes.’ 4Yndellma y leverydh dhodho, ‘Yndellma y lever an ARLOEDH: Otta, my a dhistru an pyth a dhrehevis, ha diwreydhya an pyth a blensis – henn yw, an tir oll. 5Ha ty, a hwilydh traow meur dhe'th honan? Na's hwila; rag my a dhre anfeusi war oll kneus, yn-medh an ARLOEDH; mes my a re dhis dha vewnans avel preydh yn pub tyller mayth ylli.’


Gre an Yeth Kernewek - Konsel Kernow\nGre an Yeth Kernewek /\nDiwettha nowydhhys: 18/08/2020\nGre an Yeth Kernewek re beu krevhes der aswonvos yn-dann an Chartour Europek rag Yethow Ranndiryel po Le-usys ha'n Akodryans Framweyth rag Difresyans a Vinorytys Kenedhlek.\nChartour Konsel Europa rag Yethow Ranndiryel po Le-usys\nDhe vis Du 2002, wosa kaskyrgh a seyth bledhen war’n ugens gans bagasow kernewek hag awtoritys teythyek, governans an Ruvaneth Unys a ragnotyas Kernewek yn-dann Rann II a’n Chartour Konsel Europa rag Yethow Ranndiryel po Le-usys.\nYn-dann ambosow an Chartour, yth yw komyttys an governans dhe ‘selya y bolicis, lagha ha praktis’ war rol a naw amkan ha pennrewl a wra, rag ensampel, derivas aswonvos a Gernewek avel menegyans a rychys gonisogethek ha skoodhya gwrians krev rag avonsya an yeth. An vosva a Gernewek avel arwodh a dhiblanseth ranndiryel o tra bosek dredhi may kevis Kernow studh Amkan 1.\nYtho, y’n lownow a artys ha tornyaseth – avonsyans an yeth a yll bos devnydhys rag ri bri geworransel erbysiethek ha gonisogethek.\nY hyllir synsi ena arwodhyans po kevrennow nessa yntra tornyaseth ha’n yeth rag kennertha an omglewans bos Kernow ‘dyffrans’.\nNotennow Styrya a'n Chartour\nKuntelles Framweyth rag Difresyans a Vinorytys Kenedhlek\nAn dus kernewek a veu aswonys gans Governans an RU avel Minoryta Kenedhlek yn-dann an Kuntelles Framweyth rag Difresyans a Vinorytys Kenedhlek yn 2014. Settys yw gre minoryta kenedhlek war lies tra y’ga mysk gonisogeth, istori, yeth ha sport.\nAswonnvos yn-dann an Kuntelles Framweyth a skoodh agan tus dhe omaswon gwell gans aga honanieth wonisogeth aga honan ha kenertha studhow may hyll tus kernewek omglewes gordhys ha talvesys yn settyansow kowethasek, oberi ha sodhogel.\nYma bagas oberi dhe Gonsel Kernow ow hwithra ambosow an Framweyth, y’ga mysk rag an yeth.\nGwelewgh towlen bagas Oberi Minoryta Kernewek dhe Gonsel Kernow.


Dons an Gewri - Wikipedia\nDons an Gewri\ntyller hendhyskoniethel, tennvos tornysi, kromlegh, kylgh meyn\nc. 30 century BC, 19 century BC\nNeolithic, Oos brons\nscheduled monument, Ertachva an Bys UNESCO\nRann a Ertachva an Bys UNESCO ha tirnos meur y hanow a-derdro'n Bys yw Dons an Gewri (Kembrek - Côr y Cewri, Sowsnek - Stonehenge). Perghennys yw Dons an Gewri dhe Stat an Gurun, mes dyghtys yw gans English Heritage ha'n tir a-dro dhodho yw perghennys gans an Trest Kenedhlek. Apoyntys veu avel Ertachva an Bys UNESCO yn 1986.\nMappa a ranndir Dons an Gewri\nTirnos kynsistorek yw desedhys war Wastastir Karsallek (Sowsnek - Salisbury Plain) yn Wiltshire, Pow Sows, 2 vildir (3 km) dhe'n west a Amesbury ha 9 mildir dhe'n north a Garsallek. Drehevys veu yn Oos Neolithek. Ev a gonsist a dhew gylgh a garrygi, unn pella a veyn sarsen plommwedhek, pubonen anedha 4m a ughelder ha 2.1m a lester gans poster a 25 tonnas, ha'n unn a-bervedh a veyn glas. Omjunnys veu an meyn sarsen gans meyn gorwelyek. An meyn sarsen (berrheans a ven Saracen) a dheuth dhyworth Gonyow Marlborough 16 mildir dhe'n north a Dhons an Gewri. An meyn glas a dheuth dhyworth Menydhyow Preseli yn Konteth Penvro yn Kembra.\n3 Hwithrans hendhyskoniethel\n4 Dons an Gewri yn y gettesten\nDrehevyans[golegi | pennfenten]\nDrehevys veu an tirnos kynsa, kleudh ha banken, a-dro dhe 3,100 KOK. Ynkleudhys veu dres 60 a dus a-ji dhe'n kleudh, ha possybyl yw bos kylgh a veyn glas drehevys a-ji'n kylgh ynwedh le mayth yw 56 a dell henwys an tell Aubrey hedhyw. Wosa henna drehevys veu kylgh a brenn ynter 2,900 ha 2,600 KOK.\nYnter 2,600 ha 2,400 KOK drehevys veu an meyn aswonnys avel Dons an Gewri hedhyw. Y'n bledhynnyow awosa, dasrestrys veu nebes meyn, mes an chif meyn a wortas yn aga le.\nPorpas[golegi | pennfenten]\nNy worr nagonan piw a drehevyas Dons an Gewri ha prag y feu drehevys. Howldrehevas Hirdhydh Hav ha Howlsedhas Hirnos Gwav a alin gans an chif meyn. Hemm a gampoll y hyll restrans an meyn oberi avel kalender. Kevys yw hen dhrehevyansow hevelep yn Ejyp hag Amerika Dhyghow.\nYn 1965 Gerald Hawkins a gampollas y hylli pobel a-varr dargana difygow an Howl ha'n Loor ha Dons an Gewri dhe oberi avel aspiansva le may hwarva devosow ha solempnitys kryjyk.\nHwithrans hendhyskoniethel[golegi | pennfenten]\nMar a-varr avel 1666, John Aubrey a hwithras Dons an Gewri ha kampoll y vos drehevys gans drewydhon. An kowans godhoniethel kynsa o gans William Gowland yn 1901. Aswonnys veu bos Dons an Gewri lower kottha ages an drewydhon. Hwithrans godhoniethel a dhur bys dhe hedhyw.\nDons an Gewri yn y gettesten[golegi | pennfenten]\nHedhyw, godhvedhys yw bos Dons an Gewri rann a dirwedh kynsistorek. Dhe'n north anodho yma Stonehenge Cursus, drehevys a-dro dhe 3,500 KOK, kleudh ha banken 3km a hirder ha 150 m a lester (anwodhvedhys yw y borpas). Rosva Dons an Gewri a yntra Dons an Gewri ha Dowr Avon, hirder a 3km, hyns rag keskerdhow ha drehedhes Dons an Gewri. Desedhys yw Woodhenge 4.3km dhe'n north-est a Dhons an Gewri, tirnos kylgh a brenn hag ogas dhe Durrington Walls, dre'n lycklod an tyller mayth o drehevyansoryon Dons an Gewri trigys, ha tyller dhe 'henge' aral.\nYma bagas a dylleryow erel yn ranndir Avebury komprehendys y'n Ertachva UNESCO. Yn Avebury y honan yma kylgh meur, lies krug krenn ha hir ha Silbury Hill, an krug moyha kynsistorek gwrys gans tus yn Europa.\nRosva Dons an Gewri\nGolinyans meyn Dons an Gewri\nPatron 3D a Dhons an Gewri\nAn Howl a-dryv an Heel Stone termyn an Hirdhydh Hav\nMappa tylleryow Ertachva Avebury\nRosva Meyn yn Ertachva Avebury\nKrug hir West Kennet\nDiwettha golegyans an folen ma a veu an 10 Me 2022, dhe 20:04.


awgrymer, filosofer, steronydh, skrifer, deviser\nPlato, Plotinus, Aristotle, Theon of Alexandria, Diofantos, Ptolemy\nHypatia, genys a-dro dhe 350-370 OK hag a verwis 415 OK o filosofer Platonek, awgrymer ha steronydh, o trigys yn Alexandria, Ejyp. Hy thas o Theon, ha war-barth i a oberas war styryansow a ober Ptolemy.\nHi o prederydh a vri yn skol filosofek neo-Platonieth yn Alexandria, le may feu dyskader filosofieth ha steronieth.\nHi yw an awgrymer benow kynsa dell re beu hy bewnans skrifys a-dro dhodho yn manylys. Hi o meur a vri yn hy oos hy honan avel dyskader da ha keskussulyer fur. Y skrifas Hypatia styryans war ober Diophantus, hemm yw Arithmetica.\nKyn feu pagan, hi o meur hy ferthyans tro'ha Kristonyon. Hypatia a's teva meur a studhyoryon Kristyon, ow komprehendya Synesius, neb a dheuth epskop Ptolemais. Pennfentynnyow hengovek a lever bos Hypatia gordhys gans Paganyon ha Kristonyon. Hi a's teva meur a dhelanwes dres an welhevyn bolitek Alexandria. War tu-ha diwedh hy bewnans, Hypatia a gussulyas Orestes, is-rewlyas romanek Alexandria, neb o eskar politek dhe Cyril, epskop Alexandria. Kuhudhys veu Hypatia a lettya Orestes rag kesassoylya gans Cyril. Yn mis Meurth 415 OK, ledhys veu Hypatia gans bush a Gristonyon ledys gans den, Peder y hanow. I a's omdhiwiskas ha's moldra der dhiskroghenna.\nSowdhanys veu an Emperoureth Romanek gans mernans Hypatia. Hi a veu gwrys merther dhe filosofieth, ow telenwel filosofers neo-Platonieth dhe sevel orth Kristonedh. Y'n osow Kres, prederys veu Hypatia dhe vos symbol a vertus Kristyon. Y'n oos arnowydh, hi a dheuth ikon dhe reythyow benenes. Hy bewnans yw deskrifys yn niver a lyvrow ha fylmow, ow komprehendya an fylm Agora (2009) ow sterenna Rachel Weisz ha lyvrow gans Umberto Eco (Baudolino), Charlotte Kramer ha Ki Longfellow.\nEnorys veu Hypatia gans hanow planetik 238, diskudhys yn 1884 gans an steronydh russek Viktor Knorre. Y dreustrogh yw 145 km. Yma kowdoll henwys Hypatia war an Loor, hag onan aral henwys Theon dhe enora hy thas ena ynwedh.\nAn Fydhyans Hypatia yw kowethyans a guntel ha dyllo dogvennow ow tochya kowlwriansow benenes. Fondys veu yn Kernow yn 1996. Aga huntel a lien benenes yw synsys yn Pennskol Karesk. Ev a gomprehend an Kuntel Elizabeth Treffry.\nTekst koth Greka onan a seyth lyther gans Synesius dhe Hypatia (versyon dyllys yn 1553)\nLymnans gans Louis Figuier ow tochya an omsettyans war Hypatia dhyworth 1866\nHypatia (1885) gans Charles William Mitchel, ow tiskwedhes gwel yn hwedhel Hypatia; Or, New Foes with an Old face gans Charles Kingsley (1853)]]\nY skrifas Hypatia displegyans a ober Perga war dreghow pigornek.\nRachel Weisz, sterenn an fylm, Agora\nKowdoll Hypatia dhyworth Apollo 16\nResegva planetik Hypatia 238\n↑ Grout, James, The Death of Hypatia, University of Chicago, http://penelope.uchicago.edu/~grout/encyclopaedia_romana/greece/paganism/mitchell.html\nDiwettha golegyans an folen ma a veu an 19 Ebrel 2022, dhe 07:46.


Compare Bible readings for Esther 1 in the ABK and the ESV - Bible Society\n13Ena an myghtern a hwilas kusul a'n dus fur a aswonni an termynyow (rag yndella yth o maner an myghtern war-tu oll a aswonni lagha ha breus; 14hag yth esa yn y ogas Karshena, Shethar, Admatha, Tarshish, Meres, Marsena, ha Memukan, an seyth pennsevigyon a Persia ha Media, a weli fas an myghtern, hag o esedhys yn kynsa renk an wlaskor): 15‘Herwydh an lagha, pandr'a wren ni dhe'n vyghternes Vashti rag na gollenwis hi an pyth re arghsa an myghtern Ahasuerus dhedhi der an spadhesigyon?’ 16Ha Memukan a worthybis a-rag an myghtern ha'n bennsevigyon, ‘Ny wrug Vashti an vyghternes kamm dhe'n myghtern hepken, mes ynwedh dhe oll an bennsevigyon, ha dhe oll an poblow usi yn oll rannvroyow an myghtern Ahasuerus. 17Rag y fydh an gweythres ma a'n vyghternes dyllys bys yn benynes oll, ha gul dh's aga gwer bos fiys yn aga dewlagas pan leverons, “Yth erghis an myghtern Ahasuerus may fe Vashti an vyghternes kyrghys a-dheragdho, mes ny dheuth hi”. 18Ha'n jydh ma, pennsevigesow Persia ha Media, neb re glewas a weythres an vyghternes, a sev erbynn oll pennsevigyon an myghtern. Ytho, y fydh kals a vismer hag a gonnar. 19Mara pleg dhe'n myghtern, des gorhemmynn ryel a-dhiworto, ha bedhes skrifys yn mysk laghys Persia ha Media na yll bos daskelwys, na dheffo Vashti namoy a-dherag myghtern Ahasuerus; ha res an myghtern hy studh ryel dhe nebonan a vo gwell agessi hi. 20Ytho, arghadow an myghtern hag a wra ev, pan vo dyllys dres oll y wlaskor, (rag meur yth yw), oll an gwragedh a re enor dh'aga gwer, ha dhe'n byghan ha dhe'n bras.’


Te ha Tesednow: Gwil ges (SWF Lt)\nThew hebma whedhel a-dro dhe dhen dhort Rosworhy a bernas margh e'n Fer Heyl. Robert Row o y hanow bès gelwys o Robby gen y gowetha. Nag o y vargh nowydh courser fin bes (mes) rounsyn üvel, bian – moy ascornek avel tew – brâs ha pedrak y bedn ha tanow y reun - bes war an diwedh tho da lowr rag an pris a bëas ha crev lowr rag an whel. Nag era whans dhe Robby y sqwithy war an vorr (fordh), na whath. Rag hedna, na wrüg moas war y geyn dhe dhos tre. Ker[dh]es a wrüg deragto, lost an frodn et y dhorn, ha'n best a'n sewyas, cosel ha wheg, heb bern.\nE'n eur-na, dres lebmel, thera gwas dhort Gwythyan ha ken onan dhort Gwynnyer era ow moas dhe g/Cambron war an keth vorr ewedh – dew dhen a vedha prest parys dhe wül ges ha puppres lôwen ganjo. An wesyon-na a sewyas war aga lergh – an den ha y vargh - ha'n kensa anodhans a dednas an cabester - qwyck ha dison - dhort pedn an best anfujik ha y worra a-dro dh'y bedn y honan – puppres ow sewya Robert war y vorr tre. En kettermyn an den aral dhort Gwynnyer a gramblas war geyn an margh ha kemeres an vorr dhe Fer Heyl arta. Na welas Robert traveth bès pa wrüg omgavas y honan en telher cosel ogas dhe [W]oon Conor, ev a venja powas rag tochya pib – hen'ew dhe leverel megy tubacko - saw pan dreylyas y bedn war y lergh e veu muskegys, ogasty : "A, Ria, reva! Pandr' an Jowl eus wharfedhys?"\nAn gwas dhort Gwythyan – an cabester whath a-dro dh'y bedn – a eth war y bedndowlin ha gen lev wheg ha jentyl, e lavaras : ''Bednath Duw genes ow howeth !'' ha'n dhew dhen a sedhas war an ke en ogas lebma wrüg an gwas dhort Gwythyan dallath cows : ''Ow sira vy ew den da a fedh. En mettin, pub dedh, e vedh kevys e'n eglos ow pejy. Eneth e wrügama gwil ges anodho bes ev a dowlas y vollath warnam. Condempnys veuma ganjo dhe voas margh dres naw mis. Gans hedna, me eth e kerr (yn kerdh) a'n dre ha war an diwa e veuma kevys gen an belidner dhort Nansmelin ha kemerys ganjo dhe'n fer dhe voas gwer[th]ys. An naw mis ew tremenys lebmyn ha thoma devedhys a-dro dhe voas den arta !''\nNaw mis wòja hedna, thera Fer en Heyl, eneth arta ha Robert Row a dheth en keth maner dhe whilas margh. Ena, war an plas, e mesk an ebely ha'n casigy ha'n mergh aral, nag o pell ken veu merkyes pedn margh o aswonys dhodho – an kethsam lodn a veu pernys ganjo naw mis kens hedna. ''Mirowgh, e lavaras, thew treylyes ow den dhe vargh arta !'' - ha ev a dheth nes dhe'n margh, leverel : ''Pandra a wher, den anfujik, eus ges gwres genes a'th sira arta ?''\nPosted by Neil Kennedy at 07:13


Yowann 1, An Bibel Kernewek 2019 (ABK) | Chapter 1 | The Bible App | Bible.com\nBible LanguageCornishChange language\nABK An Bibel Kernewek 2019\nASK Cornish Psalter (liturgical) 1997\n1Y'n dalleth yth esa an Ger, hag yth esa an Ger gans Duw, ha'n Ger o Duw. 2Yth esa ev y'n dalleth gans Duw. 3Pup-tra a veu gwrys ganso, ha hebdho ny veu gwrys travyth a veu gwrys. 4Ynno yth esa bywnans, ha'n bywnans o golow mab-den; 5ha'n golow a splann y'n tewlder, ha ny wrug an tewlder y fetha. 6Yth esa den, dannvenys dhiworth Duw, Yowann y hanow. 7Ev a dheuth rag dustuni, dhe dhustunia a'n golow, rag may kryssa pub den oll dredho ev. 8Nyns o ev an golow na, mes ev a dheuth dhe dhoen dhustuni a'n golow. 9Yth esa an gwir wolow, hag a wolow pub den, ow tos y'n bys.\n14Ha'n Ger a veu gwrys kig hag a drigas yn agan mysk, ha ni a welas y wolewder, golewder avel dhe'n unn Vab dineythys a'n Tas, leun a ras hag a wirder. 15Yowann a dhug dustuni anodho hag a grias, ow leverel, ‘Hemm o neb a leveris vy anodho, Neb a dheu war ow lergh re dheuth ha bos a-dheragov, rag yth esa ev kyns es dell esen vy.’ 16Rag a'y leunder ni oll re dhegemmeras, ha gras war ras; 17rag an lagha a veu res dre Moyses; gras ha gwirder a dheuth dre Yesu Krist. 18Denvyth ny welas Duw bythkweth; an unn Vab dineythys, neb usi yn askra an Tas, ev re'n diskudhas.#1:18 an unn Vab dineythys, neb usi yn askra an Tas, ev re'n diskudhas: War-lergh re a'n dornskrifow an unn-dhineythys, Duw, neb usi yn askra an Tas, ev re'n diskudhas.\n24An re dannvenys a veu dhiworth an Fariseow.#1:24 An re dannvenys a veu dhiworth an Fariseow: Po : Hag y feu dannvenys re dhiworth an Fariseow. 25Hag i a wovynnas orto ha leverel dhodho, ‘Prag ytho y pesydhydh mar nyns osta an Krist, nag Elias, na'n profoes?’ 26Yowann a worthybis dhedha ow leverel, ‘My a vesydh gans dowr: mes yn agas mysk y sev nebonan na aswonnowgh; 27ev yw neb a dheu war ow lergh, neb nag ov vy gwiw dhe dhigelmi kroen y eskis.’ 28An taklow ma a hwarva yn Bethani#1:28 Bethani: War-lergh re a'n dornskrifow Bethabara, po Betharaba. a'n tu arall dhe'n Yordan, mayth esa Yowann ow pesydhya.\n35Ternos, Yowann a sevis arta, ha dew a'y dhyskyblon. 36Hag ow mires orth Yesu ow kerdhes yn-medh ev, ‘Awotta Oen Duw!’ 37Ha'n dhew dhyskybel a'n klewas ow kewsel, hag a holyas Yesu. 38Ha Yesu a dreylyas ha'ga gweles owth holya, ha leverel dhedha, ‘Pandr'a hwilowgh?’ Yn-medhons dhodho, ‘Rabbi (henn yw dhe styrya, Dyskador), ple'th esos trigys?’ 39Yn-medh ev dhedha, ‘Dewgh, ha gwelowgh.’ Ytho i a dheuth ha gweles le mayth esa trigys, hag a wodrigas ganso an jydh na; rag y feu a-dro dhe'n degves eur. 40Androw broder Simon Peder a veu onan a'n dhew neb a glewas Yowann ha neb a wrug y holya. 41Ev a gavas y vroder y honan Simon yn kynsa hag yn-medh ev dhodho, ‘Ni re gavas an Messia’, (yw treylys, Krist). 42Ev a'n dros dhe Yesu. Yesu a viras orto ha leverel, ‘Ty yw Simon mab Yowann.#1:42 Yowann: War-lergh re a'n dornskrifow Yona. Ty a vydh henwys Kefas’ (yw treylys, Karrek#1:42 Karrek: Po Peder.).\n© Kesva an Taves Kernewek 2004, 2019\n© Cornish Language Board 2004, 2019


Compare Bible readings for Dewteronomi 28 in the ABK and the RSV - Bible Society\nBennathow rag Gostytter\n1Mar koslewydh devri lev an ARLOEDH dha Dhuw ha gwaytyas gul oll y worhemmynnow esov orth aga worhemmynna dhis hedhyw, ena an ARLOEDH dha Dhuw a'th sett ughel a-ugh oll kenedhlow an norvys. 2Hag oll an bennathow ma a dheu warnas ha tremena dresos, mar koslewydh lev an ARLOEDH dha Dhuw.\n3Bennigys vydhydh y'n dre,\nha bennigys vydhydh y'n gwel.\n4Bennigys vydh frut dha gorf,\nfrut dha dir, ha frut dha jatel,\nleughi dha vughes, hag eyn dha flokk.\n5Bennigys vydh dha ganstell ha'th new-toesa.\n6Bennigys vydhydh pan dheudh a-ji,\nha bennigys vydhydh pan edh yn-mes.\n7An ARLOEDH a wra dhe'th eskerens, a sev er dha bynn, bos gweskys a-ragos. Yth ons mes er dha bynn yn unn fordh ha fia yn seyth fordh a-ragos. 8An ARLOEDH a worhemmynn an vennath warnas ha war dha skiberyow ha war bup-tra may hworrydh dha leuv warnodho; hag ev a'th vennik y'n tir a wra an ARLOEDH dha Dhuw y ri dhis. 9An ARLOEDH a wra dha fastya dhe vos pobel sans dhodho y honan kepar dell dos dhis, mar kwithydh gorhemmynnow an ARLOEDH dha Dhuw ha kerdhes yn y fordhow. 10Ena oll kenedhlow an norvys a wel ty dhe vos gelwys gans hanow an ARLOEDH; hag i a berth own ahanas. 11An ARLOEDH a'th wra dhe seweni yn frut dha gorf, yn frut dha jatel, yn frut dha dir war an tir a dos an ARLOEDH dhe'th tasow y ri dhis. 12An ARLOEDH a iger y dresorva dha, an nevow, dhe ri glaw dhe'th tir yn y seson ha dhe venniga oll an ober a'th leuv; ty a brest dhe lies kenedhel mes ty, ny gevydh prestenn. 13An ARLOEDH a'th wra dhe vos an penn a-der an lost; y fydhydh unnsel a-wartha, ha ny vydhydh a-woeles, mar koslewydh gorhemmynnow an ARLOEDH dha Dhuw esov orth dha worhemmynna hedhyw, dh'aga gwitha ha dh'aga gul. 14Na dreyl a-denewen dhiworth oll an geryow esov ow korhemmynna dhis hedhyw, dyghow na kledh, dhe gerdhes war-lergh duwow erell dh'aga servya.\nMollothow rag Diwostytter\n15Mes mar ny woslowydh orth lev an ARLOEDH dha Dhuw, ow kwitha hag ow kul oll y worhemmynnow ha'y ordenansow esov orth aga gorhemmynna dhis hedhyw, ena y tons warnas oll an mollothow ma, hag i a dremen dresos.\n16Mollothek vydhydh y'n dre, ha mollothek vydhydh y'n gwel.\n17Mollothek vydh dha ganstell ha'th new-toesa.\n18Mollothek vydh frut dha gorf ha frut dha dir, leughi dha jatel, hag eyn dha flokk.\n19Mollothek vydhydh pan dheudh a-ji, ha mollothek vydhydh pan edh yn-mes.\n20An ARLOEDH a dhannvon warnas molleth, ha skruth, ha keredh yn pup-tra may hworrydh dha leuv warnodho bys pan vydhydh distruys, ha bys pan edh dhe goll yn tromm, drefenn droktra dha wryth, orth ow forsakya. 21An ARLOEDH a wra dhe'n plag glena orthis bys ma'th tileas dhiwar an tir mayth esos ow tos di dh'y erita. 22An ARLOEDH a'th wysk gans kleves gwastya, ha gans terthenn, ha gans fevyr, ha gans brewvann, ha gans an kledha ha gans kleves losk ha kleves melynheans y'n ys, hag i a'th helgh bys pan vydhydh diswrys. 23Dha ebron a-ugh dha benn a vydh brons, ha'n dor yn-dannos a vydh horn. 24An ARLOEDH a dreyl glaw dha dir dhe bolter ha doust; dhiworth an ebron y tiyskynn warnas bys pan vydhydh distruys.\n25An ARLOEDH a wra dhis bos fethys gans dha eskerens. Yth edh yn-mes er y bynn yn unn fordh ha fia yn seyth fordh a-ragdho, ha ty a vydh euth dhe oll kenedhlow an norvys. 26Dha gorf a vydh boes rag pub edhen a'n ebron ha rag bestes an gwel, ha ny vydh nagonan dh'aga chasya dhe-ves. 27An ARLOEDH a'th wysk gans bryghi Ejyp, ha gans hwedhow, ha gans krevennow, ha dre'n debron, ma na yllydh bos yaghhes. 28An ARLOEDH a'th wysk gans muskogneth, gans dellni, ha gans sowdhan a vrys. 29Ty a vydh ow palvala yn hanter-dydh, kepar dell balval an dall y'n tewolgow; ny wredh dhe'th fordhow seweni; devri y fydhydh arweskys ha ledrys, ha ny wra nagonan dha sawya. 30Ty a vydh ambosys dhe venyn, ha gour arall a's defol; ty a dhrehav chi, mes ny drigydh ynno; ty a blans gwinlann, mes ny wredh devnydh anedhi. 31Dha ojyon a vydh ledhys a-wel dhis, mes ny dhybrydh dhiworto; dha asen a vydh kemmerys dhiworthis dre nerth ha ny vydh daskorrys dhis; dha dheves a vydh res dhe'th eskerens ha ny vydh dhis nagonan dh'aga sawya. 32Dha vebyon ha'th vyrghes a vydh res dhe bobel arall; dha dhewlagas a vir gans hireth ragdha oll an jydh, mes ny' fydh nerth y'th leuv. 33Pobel na aswonnsys a dheber frut dha dir hag oll askorr dha lavur, ha ny vydhydh saw arweskys ha tebeldhyghtys oll dha dhydhyow. 34Ty a vydh gorboellek gans an pyth a wra dha lagas y weles. 35An ARLOEDH a'th wysk gans drog vryghi y'th tewlin ha'th tiwarr ma na yllydh bos yaghhes dhiworta, a wodhen dha droes bys y'th krogen.\n36An ARLOEDH a'th tro, ty ha'n myghtern re settsys warnas dha honan, dhe genedhel na aswonnsys, naneyl ty na'th tasow, hag ena ty a serv duwow erell a brenn hag a ven. 37Ty a vydh an acheson a euth, ha parabolenn, ha ges yn oll an poblow may hwra an ARLOEDH dha ledya bys di. 38Ty a dheg yn-mes dhe'n gwel meur a has ha kuntell boghes, drefenn an lokust dh'y dhevorya. 39Ty a blans gwinlannow ha gonedha, mes ny evydh gwin na guntell grappys, drefenn an pryv dh'aga dybri. 40Ty a' fydh olewbrennyer yn oll dha oryon mes ny omuntydh dha honan drefenn dha olewennow dhe dhroppya. 41Ty a dhineyth mebyon ha myrghes, mes ny vydhons dhis, rag yth ons yn kethneth. 42An gryll a erit oll dha gwydhennow ha frut dha dir. 43An alyon usi trigys yntredhowgh a yskynn a-ughos moy ha moy ughel; ha ty a dhiyskynn moy ha moy isel. 44Ev a re kendon dhis, mes ny redh kendon dhodho. Ev a dheu ha bos an penn, ha ty a dheu ha bos an lost. 45Oll an mollothow ma a dheu warnas, ha'th pursiwya ha tremena dresos bys pan vydhydh distruys, rag ny woslewsys orth lev an ARLOEDH dha Dhuw ha gwitha y worhemmynnow ha'y ordenansow a worhemmynnis dhis. 46I a vydh warnas avel arwoedh ha marth, ha war dha has bys vykken.\n47Drefenn na servsys an ARLOEDH dha Dhuw gans joy ha gans kolonn lowen rag lanwes a bup-tra oll, 48ty a serv dha eskerens a wra an ARLOEDH dha Dhuw dannvon er dha bynn, yn nown, hag yn syghes, hag yn noethedh, hag yn esow a bup-tra oll; hag ev a worr yew a horn war dha gonna, bys may hwrello dha dhistrui. 49An ARLOEDH a dhrehav er dha bynn kenedhel a bellder, dhiworth penn an norvys, mar skav dell nij an er yn-nans, kenedhel ma na gonvedhydh hy thaves, 50kenedhel a fas fers, na wra enor dhe'n henavek ha na vydh grassyes dhe'n yowynk; 51hag ev a dheber leughi dha vestes hag askorr dha dir bys may hwrello dha dhistrui; ny as ragos ys, gwin nag olew, leughi dha jatel nag eyn dha flokk bys may hwrello dha dhistrui. 52Ev a omsett a-dro dhis yn oll dha yetys bys pan goettho dha fosow ughel ha kerys mayth esos ow trestya ynna der oll dha dir; hag ev a omsett a-dro dhis, yn oll dha yetys der oll dha dir, a ros an ARLOEDH dha Dhuw dhis. 53Ena ty a dheber frut dha gorf dha honan, kig dha vebyon ha'th vyrghes a ros an ARLOEDH dha Dhuw dhis, drefenn an omsettyans stroeth may hwra dha eskar dha stroetha ganso. 54An gour medhel yn agas mysk ha pur vleudh a dreyl erbynn y vreder, ha'y wreg ger, ha war remenant y vebyon a vydh gesys, 55ma na re dhe nagonan anedha neppyth a gig y fleghes a wra eva aga dybri, rag nag eus travyth gesys dhodho, drefenn an omsettyans stroeth ma'th stroeth an eskar ganso yn oll dha yetys. 56An benyn vedhel ha bleudh yn agas mysk neb na vedh gorra hy godhen war an dor drefenn medhelder ha bleudhder, a dreyl erbynn gour hy askra, ha'y mab, ha'y myrgh, 57ha'y bryghenn a dheu yn-mes yntra hy treys ha war hy mebyon a dhineyth; rag hi a wra aga dybri yn esow a bup-tra oll yn-dann gel, y'n omsettyans stroeth may hwra dha eskar dha stroetha ganso y'th yetys.\n58Mar ny waytydh gul oll geryow an lagha ma yw skrifys y'n lyver ma, ow perthi own a'n hanow gloryus hag euthyk ma, an ARLOEDH dha Dhuw, 59ena an ARLOEDH a dhre warnas plagys marthys, plagys bras hag a dhur, ha klevesow euthyk hag a dhur. 60Ev a dhre warnas arta oll disesys Ejyp may perthsys own anedha; hag i a len orthis. 61Ynwedh an ARLOEDH a dhre warnas pub kleves ha pub plag nag yw skrifys yn lyver an lagha ma bys pan vi distruys. 62Hwi a vydh gesys boghes agas niver, kynth ewgh kyns avel ster nev yn niver, drefenn na woslewsys lev an ARLOEDH dha Dhuw. 63Kepar dell lowenhas an ARLOEDH yn agas kever dhe wul da dhywgh, ha dh'agas ynkressya, yndella an ARLOEDH a lowenha yn agas kever dh'agas diswul, ha dh'agas distrui. Hwi a vydh diwreydhys dhiwar an tir mayth esos ow tos di dh'y erita. 64Ena an ARLOEDH a wra dha skattra yn mysk oll an poblow dhiworth unn penn a'n norvys bys y'n penn arall, hag ena ty a serv duwow erell neb na aswonnsys, naneyl ty na'th tasow, prenn ha men. 65Hag yn mysk an kenedhlow ma ny' fydh powes, ha ny vydh powesva dhe wodhen dha droes. Ena an ARLOEDH a re dhis kolonn a gren, ha dewlagas a fyll, hag enev ydhil. 66Dha vewnans a greg yn dout a-ragos, ha ty a gren mo ha myttin, ha ny' fydh surheans a'th vewnans. 67Myttin ty a lever, ‘Unnweyth a pe gorthugher!’ ha gorthugher ty a lever, ‘Unnweyth a pe myttin!’ rag euth dha golonn a wredh y berthi, ha rag an taklow a wra dha dhewlagas aga gweles. 68An ARLOEDH a'th tre arta dhe Ejyp yn gorholyon y'n fordh a leveris dhis na wres hy gweles nevra namoy; hag ena ty a as dha honan dhe vos gwerthys dhe'th eskerens avel kethyon ha kethesow mes denvyth ny wra agas prena.


Compare Bible readings for 2 Myghternedh 18 in the ABK and the NRSV - Bible Society\n2 Myghternedh18 ABK\n1Y'n tressa blydhen a Hoshea mab Ela myghtern Ysrael, Hezekia mab Ahaz myghtern Yuda a dhallathas reynya. 2Pymp bloedh warn ugens o ev pan dhallathas reynya, hag ev a reynyas naw blydhen warn ugens yn Yerusalem. Hanow y vamm o Abi myrgh Zekaria. 3Ev a wrug an pyth o ewn yn golok an ARLOEDH, kepar ha pup-tra a wrug Davydh y das. 4Ev a gemmeras an tylleryow ughel yn-mes, ha terri an peulveyn, ha treghi yn-nans an Ashera, ha brewi an sarf a vrons re wrussa Moyses, rag bys y'n dydhyow na fleghes Ysrael re losksa sakrifisow dhedhi; henwys veu Nehushtan. 5Ev a drestyas yn ARLOEDH, Duw Ysrael, ma nag esa denvyth kepar hag ev yn mysk myghternedh Yuda a'y wosa, nag yn mysk an re kyns. 6Rag ev a lenas orth an ARLOEDH ha ny dreylyas dhiworth y siwya, mes ev a withas an gorhemmynnow a ros an ARLOEDH dhe Moyses. 7Yth esa an ARLOEDH ganso; ev a siwenis yn pup-tra a omgemmeras. Ev a rebellyas erbynn myghtern Assyria, ha ny'n servyas. 8Ev a weskis an Filistysi bys yn Gaza ha'y thiredh, dhiworth touryow an woelyadoryon bys y'n sita gerys.\n28Ena an Rabshake a sevis ha kria, ughel y lev, yn yeth Yuda, ‘Klewewgh ger an myghtern meur, myghtern Assyria! 29Yndella y lever an myghtern: “Na esiwgh Hezekia dh'agas toella, rag ny yll agas delivra mes a'm leuv. 30Na esiwgh Hezekia dhe wul dhywgh trestya y'n ARLOEDH ow leverel, An ARLOEDH a wra agan delivra yn sur, ha ny vydh an sita ma res yn leuv myghtern Assyria.” 31Na woslowewgh orth Hezekia; rag yndella y lever myghtern Assyria: “Gwrewgh kres genev ha dewgh yn-mes dhymm; ena dybres pub den dhiworth y winbrenn y honan ha dhiworth y figbrenn y honan, hag eva dowr dhiworth y dhowrargh y honan, 32bys pan dhov ha'gas kemmeres dhe-ves dhe bow kepar ha'gas pow agas honan, pow a reun ha gwin, pow a vara ha gwinlannow, pow a olew ha mel, may hyllowgh bewa yn le merwel. Na woslowewgh orth Hezekia pan y'gas kammled ow leverel, An ARLOEDH a wra agan delivra. 33A dhelivras bythkweth onan yn mysk duwow an kenedhlow y dir mes a leuv myghtern Assyria? 34Ple'ma duwow Hamath hag Arpad? Ple'ma duwow Sefarvaym, Hena hag Ivva? A dhelivrsons Samaria mes a'm leuv? 35Piw yn mysk oll duwow an powyow re dhelivras aga fowyow mes a'm leuv, may hyll an ARLOEDH delivra Yerusalem mes a'm leuv?” ’


Yowann 14 ABK\n1‘Na vedhes troblys agas kolonn; hwi a grys yn Duw, krysewgh ynwedh ynnov vy. 2Yn chi ow Thas yma lies trigva. Mar ny ve, a wrussen vy leverel dhywgh my dhe vos dhe bareusi tyller ragowgh?14:2 a wrussen vy leverel dhywgh my dhe vos dhe bareusi tyller ragowgh: War-lergh re a'n dornskrifow my a wrussa leverel dhywgh; yth av dhe bareusi tyller ragowgh. 3Ha mar kwrav vy mos ha pareusi tyller ragowgh, my a dhehwel arta ha'gas kemmeres dhymm ow honan, may fowgh hwi ynwedh y'n tyller mayth esov vy. 4Ha dhe'n tyller mayth av, hwi a woer an fordh.’14:4 Ha dhe'n tyller mayth av, hwi a woer an fordh: War-lergh re a'n dornskrifow Ha hwi a woer ple'th av, ha hwi a woer an fordh. 5Tommas a leveris dhodho, ‘Arloedh, ny wodhon ple'th edh; fatell yllyn godhvos an fordh?’ 6Yn-medh Yesu dhodho, ‘My yw an fordh, ha'n gwir, ha'n bewnans. Ny dheu denvyth dhe'n Tas saw dredhov vy. 7Mar kwrussewgh ow aswonn vy, hwi a wrussa aswonn ow Thas vy ynwedh.14:7 Mar kwrussewgh ow aswonn vy, hwi a wrussa aswonn ow Thas vy ynwedh: War-lergh re a'n dornskrifow Mar kwrewgh ow aswonn vy, hwi a aswonn ow Thas vy ynwedh. Hag alemma rag hwi a'n aswonn, ha hwi re'n gwelas.’\n8Felip a leveris dhodho, ‘Arloedh, diskwa dhyn an Tas, ha lowr vydh dhyn.’ 9Yn-medh Yesu dhodho, ‘Esen vy genowgh termyn mar hir, ha ny'm aswonnsys, Felip? Piwpynag re'm gwelas vy re welas an Tas; ha fatell leverydh, “Diskwa dhyn an Tas”? 10A ny grysydh my dhe vos y'n Tas, ha'n Tas dhe vos ynnov vy? An geryow a gowsav dhywgh, ny's kowsav ahanav vy ow honan, mes an Tas neb a drig ynnov a wra y oberow.14:10 ynnov a wra y oberow: War-lergh re a'n dornskrifow ynnov, ev a wra an oberow. 11Krysewgh dhymm, my dhe vos y'n Tas ha'n Tas ynnov vy; poken krysewgh drefenn an oberow aga honan. 12Yn hwir, yn hwir y lavarav dhywgh, ev neb a grys ynnov vy, ev ynwedh a wra an oberow a wrav vy, hag oberow brassa agessa a wra, rag yth esov vy ow mos dhe'n Tas. 13Ha pypynag a wovynnowgh y'm hanow vy, henna a wrav, may fo glorifiys an Tas y'n Mab. 14Mar kovynnowgh tra y'm hanow vy, my a'n gwra.\n25‘My re gewsis hemma dhywgh, ha my hwath genowgh. 26Mes an Konforter, an Spyrys Sans neb a wra an Tas y dhannvon y'm hanow vy, ev a dhysk dhywgh pup-tra ha'gas kovha a bup-tra a leveris dhywgh. 27Kres a asav dhywgh, ow kres a rov dhywgh; ny rov dhywgh kepar dell re an bys. Na vedhes dha golonn troblys, ha na berthes own. 28Hwi re glewas my dhe leverel dhywgh, yth av dhe-ves, ha my a dhehwel dhywgh. Mara'm karrewgh, lowenhe a wrussewgh, my dhe vos dhe'n Tas, rag ow Thas yw brassa agesov vy. 29Ha lemmyn my re'n leveris dhywgh kyns ev dhe hwarvos, rag may kryssowgh pan hwer. 30Ny wrav vy kewsel meur genowgh na fella, rag pryns an bys a dheu; ha ny'n jeves galloes warnav. 31Mes rag may hwodhvo an bys my dhe gara an Tas, ha kepar dell worhemmynnis dhymm an Tas, yndella y hwrav. Sevewgh, deun ni alemma.


Lavarow Koth 26 (ABK) - Bible Society\nLavarow Koth 26 ABK\n1Avel ergh yn hav ha glaw yn trevas,\nyndella nyns yw enor gwiw rag foll.\n2Avel golvan ow ternija, avel gwennel ow nija,\nny dheu molleth heb kaws dhe bowes.\n3Hwypp rag margh, fronn rag asen,\nha gwelenn rag keyn fellyon.\n4Na worthyp dhe foll herwydh y follneth,\npoken ty ynwedh a vydh foll.\n5Gorthyp dhe foll herwydh y follneth,\npo ev a fydh fur yn y dewlagas y honan.\n6Avel treghi an dhewdroes po eva freudh\nyw dannvon messaj dre leuv foll.\n7Diwarr den evredhek a greg yn lows:\nyndella yw lavar koth yn ganow fellyon.\n8Avel neb a gelm men yn towlbrenn\nyw ri enor dhe foll.\n9Avel spern yn dorn penn-medhow,\nyndella yw lavar koth yn ganow foll.\n10Avel sether neb a woli pub huni\nyw neb a arveth foll po penn-medhow usi tremena.\n11Avel ki hag a dhehwel dh'y hwyj,\nyw foll neb a dhehwel dh'y follneth.\n12A welydh gour neb yw fur yn y dhewlagas y honan?\nYma moy govenek rag foll ages dell eus ragdho.\n13An den diek a lever, ‘Yma lew y'n fordh!\nYma lew y'n stretow!’\n14Par dell dreyl daras war y vedyneryow,\nyndella y treyl den diek war y weli.\n15An den diek a dhrogh y leuv y'n skudell,\nha re skwith yw dh'y dri arta dh'y anow.\n16An den diek yw furra yn y dhewlagas y honan\nages seyth den a worthyp gans doethter.\n17Kepar ha den a dhalghenn ki gwyls er an dhiwskovarn\nyw tremenyas a vell yn kedrynn den arall.\n18Avel muskok a dewl yttewi,\nsethow, ha mernans,\n19yndella yw neb a doell y gentrevek\nhag a lever, ‘Nyns esov marnas ow kul ges!’\n20Rag fowt keunys, tan a verow,\nha le ma nag eus kyhwedhler, strif a hedh.\n21Avel glowbrenn dhe regydh, ha prenn dhe dan,\nyndella yw gour kavyllek dhe enowi strif.\n22Geryow hwystrer yw haval dhe demmigow sawrek;\ni a yn-nans dhe rannow a-bervedh an korf.\n23Avel gwedrans ow kenna seth a bri\nyw gweusyow ter ha tebel golonn.\n24Den spitus a dholos gans y dhiwweus\nyn kettermyn ow kwitha toell a-berth ynno.\n25Pan gews yn kuv, na grys dhodho,\nrag yma seyth tra gasadow yn y golonn.\n26Kynth yw y gas kudhys gans gil,\ny dhroktra a vydh diskudhys y'n kuntelles.\n27Neb a bal pytt a goedh ynno,\nha mar rol men, ev a rol war-dhelergh warnodho.\n28Taves gowek a gas an re a wra aga arvedh,\nha ganow fekyl a dhre terroes.


Nehemia 2 ABK\n17Ena my a leveris dhedha, ‘Hwi a wel an ahwer eson ni ynno, fatell yw Yerusalem difeyth, ha'y yetow leskys gans tan. Dewgh, ha drehevyn ni fos Yerusalem, ma na vydhyn synsys yn disenor namoy.’ 18Ena my a dherivas dhedha a leuv ow Duw re bia warnav rag da, ha'n geryow a gowssa an myghtern dhymm. Hag i a leveris, ‘Sevyn yn-bann ha dastrehevel!’ Ytho i a ombareusis dhe dhalleth an ober da. 19Mes pan glewas Sanballat an Horonyas, ha Tobia an gwas, an Ammonyas, ha Geshem an Arab a-dro dh'agan towlow, i a wrug ges ahanan ha'gan dispresya, ow leverel, ‘Pyth yw an dra ma esowgh hwi ow kul? Esowgh hwi ow rebellya erbynn an myghtern?’ 20Ena my a worthybis dhedha, ow leverel, ‘Duw nev a re dhyn sewena; ha ni, y servysi, a sev ha drehevel, mes ny'gas beus rann na titel na kovadh yn Yerusalem.’


Kovadhow konselyow – Kresen Kernow\nHome Agan kuntellow Gidys dhe’n kuntellow Kovadhow konselyow\nKresen Kernow yw an kovskrifva awtorita leel rag Kernow. Kovskrifow governans leel a yssyns lies tremmyn a vewnans pubdedhyek, herwydh an pyth ragdho may’s tevo omgemeryans yn presyow divers (kepar ha difresyans an voghosogyon, yeghes ha gonisyow socyal, fordhow hag adhyskans). Omgemeryansow governans leel re janjyas herwydh reythyow senedh divers, kepar ha Reythyow Governans Leel a 1888, 1893, 1958 ha 1972.\nKresen Kernow a syns an kovskrifow rag Konsel Konteth Kernow (1889-2009), 36 konsel ranndir trevek ha powek (ha’ga awtoritas yeghesek ha kesvaow yeghes kevrynnys), 12 konsel burjestra, y’ga mysk Lostwydhyel (dedhyes dhyworth a-dro dhe 1194) ha 137 a gonselyow pluw ha tre (1894-2012). Yn 2009, y hwarva dasordenans a wovernans leel dhe gesunya Konsel Konteth Kernow ha’n hwegh Konsel Ranndir Kernow dhe formya unn awtorita leel kernewek, Konsel Kernow.\nKovadhow konsel a gomprehend lies sort dyffrans a skrivennow, dhyworth lyvrow kovnotennow dhe akontow, kesskrif ha paperyow menystrek. Martesen y talvia hwithra onan a’gan folennow themys erel, kepar ha Boghosogneth ha Yeghes, po Skolyow, rag pella kedhlow drefen y vos possybyl kovadhow konsel dhe synsi ynna manylyon ha kedhlow pals a-dro dhe istori socyal.\nKyns fondyans an Konselyow Konteth yn 1889, meur a venystrans leel a veu dyghtys dre vanoryow unnik, pluwow ha’n lysow. Y hyllir kavos kedhlow keworansel yn folennow thema arbennek, po na hockyewgh kestava orthyn mara’s beus govyn. Dedhyas a yll bos dallethva dha, drefen bos an brassa rann a govskrifow restrys yn aray termyn.\nTermys hwithra alhwedh: borough, district, town, rural, highways, roads, footpath, education, planning, minutes, electoral register/roll\nKuntellow alhwedh: CC (‘Cornwall County Council’ collection), CC/5 (highways), CC/HF (footpaths and rights of way), CC/13 (vehicle licensing), DC (District Council)\nDyllansow alhwedh: Cornwall County Council 1889-1989: a history of 100 years of county government by A.L. Dennis, 1989


Salmow 105 (ABK) - Bible Society\nSalmow 105 ABK\n1Grassewgh dhe'n ARLOEDH, gelwewgh war y hanow,\n2Kenewgh dhodho, kenewgh gormola dhodho;\n3Bostyewgh yn y hanow sans;\n4Hwilewgh an ARLOEDH ha'y nerth;\n5Perthewgh kov a'y varthusyon re wrug,\ny anethow, ha breusow y anow,\n6A has Abraham y was,\nhwi vebyon Yakob a dhewisas.\n7Ev yw an ARLOEDH agan Duw;\n8Ev a borthas kov a'y gevambos bynitha,\nan ger a worhemmynnis dhe vil henedh;\n9an kevambos a wrug gans Abraham,\n10ev a'n ros dhe Yakob avel ordenans,\nha dhe Ysrael avel kevambos bys vykken,\n11ow leverel, ‘Dhiso jy y rov pow Kanan\n12Pan ens i hwath boghes aga niver,\n13ha pan ethons a unn genedhel dhe genedhel arall,\n14ny asas ev denvyth dhe wul kamm dhedha;\nyn tevri ev a geredhis myghternedh ragdha:\n15‘Na dochyewgh an re untys genev,\n16Hag ev a elwis esow war an tir,\nha terri pub lorgh a vara.\n17Ev a dhellos gour a-dheragdha,\nYosep, neb a veu gwerthys yn kethwas;\n18Y dreys a bystigsons yn kargharow,\ny enev eth yn horn.\n19Bys y'n prys may teuth y er,\nlavar an ARLOEDH a'n provas.\n20An myghtern a dhannvonas ha'y dhigelmi;\nrewler an poblow a'n delivras dhe wari.\n21Ev a'n gwrug arloedh y ji,\nha rewler war oll y byth ev,\n22dhe gelmi y bennsevigyon herwydh y vodh,\nha dhe dhyski furneth dh'y henavogyon.\n23Ena Ysrael a dheuth yn Ejyp,\nha Yakob a drigas avel alyon yn pow Ham.\n24Hag ev a ynkressyas y bobel yn feur;\nha'ga gul kreffa es aga eskerens.\n25Ev a dreylyas aga holonn may kassens y bobel,\nha dyghtya y wesyon yn fals.\n26Ev a dhannvonas Moyses y was,\nhag Aron neb re dhewissa ev.\n27I a dhiskwedhas y arwoedhyow yn aga mysk,\nha marthusyon yn pow Ham.\n28Ev a dhannvonas tewlder hag y tewlhas;\nhag i a settyas hwath erbynn y eryow.105:28 hag i a settyas hwath erbynn y eryow: Amendys; Ebrow ha ny rebellsons erbynn y eryow.\n29Ev a dreylyas aga dowrow yn goes,\nhag a ladhas aga fuskes.\n30Aga thir a dhros yn-mes hesow a gwilkynyow,\nhwath yn chambouryow aga myghternedh.\n31Ev a gewsis, hag y teuth hesow a gelyon,\nha gwibes yn oll aga oryon.\n32Ev a ros dhedha keser rag glaw,\nha tan ow flammya yn aga thir.\n33Hag ev a weskis aga gwinbrennyer ha'ga figbrennyer,\nha terri an gwydh esa yn aga oryon.\n34Ev a gewsis, hag y teuth hesow a lokustes,\nha lokustes diaskell diniver;\n35hag i a dhybris oll an losow yn aga thir,\nha lenki frut aga dor.\n36Hag ev a weskis pub kynsa-genys yn aga thir,\nan flour a oll aga nerth.\n37Hag ev a's hembronkas yn-mes gans owr hag arghans,\nha ny drebuchyas denvyth yn aga loethow.\n38Ejyp a lowenhas pan ethons dhe-ves,\nrag own anedha a goedhsa warnedha.\n39Ev a lesas kommolenn yn kudhans,\nha tan dhe ri golow nosweyth.\n40I a wovynnas, hag ev a dhros rynki,\nhag a's lenwis a vara nev.\n41Ev a igoras an garrek, ha'n dowrow a dhewragas;\navonyow a resas y'n syghtiryow.\n42Rag ev a borthas kov a'y ambos sans,\nhag a Abraham y was.\n43Hag ev a dhros y bobel yn-mes gans lowena,\nan re dhewisys gans garmow a lowender.\n44Hag ev a ros dhedha tiryow an kenedhlow,\nhag i a eritas lavur an poblow,\n45rag may synsens y ordenansow\nha gwitha y laghys.


Ysay 59 (ABK) - Bible Society\nPeghes ha Daspren\n1Awotta, nyns yw leuv an ARLOEDH re verr dhe sawya,\nha nyns yw y skovarn re boes dhe glewes.\n2Mes agas kammweythresow re wrug diberth\nyntra hwi ha'gas Duw,\nha'gas peghosow re gudhas y fas ragowgh,\nma na wra ev klewes.\n3Rag agas diwleuv yw defolys gans goes,\nha'gas bysies gans anewnder.\nAgas diwweus re gewsis gow,\nha'gas taves re dhiskleryas sherewynsi.\n4Denvyth ny elow rag ewnder;\ndenvyth ny bled y gen gans onester.\nI a drest yn gwakter ha kewsel euveredh;\ni a gonsev anken ha dineythi droktra.\n5Gori oyow nader a wrons,\nha gwias gwiasow kevnis;\nneb a dheber aga oyow a verow,\nhag oy, mars yw brewys, a dhre nader yn-mes.\n6Ny yll aga gwiasow bos dillas,\nha ny omgwethons gans aga oberow;\naga oberow yw oberow a anewnder,\nhag yma gwriansow a freudh yn aga diwleuv.\n7Aga threys a boen dhe dhrog,\nhag i a fysk dhe dhinewi goes ankablus.\nAga frederow yw frederow a anewnder;\nyma freudh ha kollva yn aga fordhow.\n8Ny aswonnons an fordh a gres,\nha nyns eus ewnder yn aga olow.\nI re wrug aga hynsyow kamm;\nneb a gerdh ynna ny aswonn kres.\n9Rakhenna ewnder yw pell dhiworthyn,\nhag ny wra ewnder drehedhes dhyn.\nNi a worta golow, hag otta tewolgow!\nNi a worta golewder, mes ni a gerdh y'n tewlder.\n10Palvala a wren war fos avel an dhellyon,\nha ni a balval avel an re heb dewlagas.\nNi a drebuch yn hanter-dydh kepar hag yn tewlwolow;\nyn mysk an re grev, yth on ni avel an re varow.\n11Ni oll a romm avel orses,\nha kyni avel kelemmi.\nNi a worta gwirvreus mes nyns eus;\nni a worta selwyans mes pell yw ahanan.\n12Ytho agan treuspassow yw lies a-ragos,\nha'gan peghosow a dheg dustuni er agan pynn.\nRag yma agan treuspassow genen,\nha ni a aswonn agan drogoberow:\n13rebellyans ha toell erbynn an ARLOEDH,\ntreylya war-dhelergh dhiworth siwya agan Duw,\nkewsel arwask ha rebellyans,\nkonsevya ha kewsel y'n golonn geryow gow.\n14Gwirvreus yw treylys war-dhelergh,\nhag ewnder a sev a-bell;\nrag gwirder re drebuchyas y'n stret,\nha ny yll ewnhynseth entra.\n15Gwirder a fyll,\nha neb a dreyl dhiworth drog yw kemmerys avel preydh.\nAn ARLOEDH a welas hag a veu displesys\ndrefenn na veu gwirvreus.\n16Ev a welas na veu denvyth,\nhag ev a'n jevo marth na veu denvyth dhe vos mayn;\nrakhenna y vregh a wrug selwyans ragdho,\nha'y ewnder a'n sostenas.\n17Ev a wiskas ewnder avel hoberjon,\nha basnett a selwyans war y benn;\nev a wiskas dillas dial rag gwisk,\nhag omvaylya yn diwysykter avel mantell.\n18Herwydh aga gwriansow, yndella ev a attal;\nsorr dh'y erbynnoryon, attal dh'y eskerens;\nev a re attal dhe'n ynysow.\n19Ytho i a berth own a hanow an ARLOEDH a'n howlsedhes,\nhag a'n howldrevel i a berth own a'y glori.\nPan dheu envi avel liv,\nena spyrys an ARLOEDH a'n fes.\n20Ev a dheu dhe Sion avel Dasprenyas,\nha dhe'n re a dreyl dhiworth rebellyans yn Yakob, yn-medh an ARLOEDH.\n21Ha hemm yw ow hevambos a wrav gansa, yn-medh an ARLOEDH: ow Spyrys usi warnas ha'm geryow re worris yn dha anow ny dhiberth a'th anow nag a anow dha has, nag a anow has dha has, yn-medh an ARLOEDH, alemma rag ha bys vykken.


Salmow 104 (ABK) - Bible Society\nSalmow 104 ABK\n1Bennik an ARLOEDH, ow enev.\nA ARLOEDH ow Duw, pur veur osta.\nGwiskys osta yn enor ha splannder,\n2ty a omwisk yn golow kepar hag yn kweth,\nha ty a dhisplet an nevow avel kroglenn;\n3neb a worr kebrow y jambouryow y'n dowrow,\nhag a wra an kommol y jarett,\nhag a gerdh war eskelli an gwyns;\n4Ev a wra y eledh spyrysyon,\nha'y venystrys tan ow flammya.\n5Ev a fondyas selyow an nor,\nma na vens i disevys bynitha.\n6Ty a'n kwethas gans an downvor kepar ha gans gwisk;\nan dowrow a sevis a-ugh an menydhyow.\n7Orth dha geredh i a fias dhe'n fo;\north lev dha daran i a fyskas dhe-ves.\n8I a yskynnas dhe'n menydhyow, i a dhiyskynnas dhe'n nansow\ndhe'n tyller a dharbarsys dhedha.\n9Ty re worras or na yllons treusi,\nna treylya arta dhe gudha an nor.\n10Ev a dhyllo fentynyow y'n nansow;\nresek a wrons yn mysk an menydhyow;\n11i a re dowr dhe bub best a'n gwel;\nan asenes gwyls a derr aga syghes.\n12Rybdha y trig ydhyn an nevow,\nha kana yn mysk an skorrennow.\n13Ev a dhowrha an menydhyow dhiworth y jambouryow;\nan nor yw lenwys a frut dha oberow.\n14Ev a wra dhe'n gwels tevi rag an gwarthek,\nha losow rag gonisogeth den,\nmay tokko boes yn-mes a'n nor,\n15ha gwin a heudhha kolonn den,\nhag olew dhe wul dh'y fas dewynnya,\nha bara a grevha kolonn den.\n16Gwydh an ARLOEDH yw leun a sugen,\nkederwydh Lebanon a blansas ev;\n17may hwra an ydhyn aga neythow ynna;\nan meryw yw chi an hwibon.\n18An menydhyow ughel yw dhe'n gever gwyls;\nha'n meynegi yw skovva rag an konines.\n19Ev a ordenas an loer rag prysyow settys,\nha'n howl a aswonn termyn y sedhes.\n20Ty a wra tewlder, ha hi a vydh nos,\nmay slynk a-derdro oll bestes an koes.\n21An lewyon yowynk a us war-lergh aga freydh,\nhag a hwila aga boes dhiworth Duw.\n22Pan dhrehav an howl, i a omguntell war-barth\nha growedha yn aga fowys.\n23Den a yn-mes dh'y ober\nha dh'y lavur bys y'n gorthugher.\n24A ARLOEDH, ass yw lies dha wriansow!\nYn furneth ty a's gwrug, i oll;\nan nor yw leun a'th kreaturs.\n25Ottena an keynvor meur hag efan,\nmay ma kreaturs ow slynkya diniver,\ntaklow bew byghan ha bras.\n26Ena yth a an gorholyon,\nhag ena yma Lawethan a formsys dhe wari ynno.\n27Oll an re ma a'th worta\nmay rylli dhedha aga boes y'n prys gwiw;\n28ty a'n re dhedha hag i a'n kuntell;\nty a iger dha leuv, ha lenwys yns i a dhader.\n29Pan gudhydh dha fas, dyegrys yns i;\npan gemmerydh aga anall i a verow,\nha treylya arta dh'aga doust.\n30Ty a dhyllo dha anall ha formys yns i,\nha ty a nowydhha enep an nor.\n31Golewder an ARLOEDH a dhur bys vykken;\nan ARLOEDH a lowenha yn y wriansow.\n32Ev a vir orth an nor ha'n nor a gren,\nev a doch an menydhyow hag i a veg.\n33My a gan dhe'n ARLOEDH hedre vewiv;\nmy a wormel ow Duw ha my hwath yn few.\n34Bedhes ow freder plegadow dhodho,\nmy a lowenha y'n ARLOEDH.\n35Gas peghadoryon dhe vos kisys yn-mes a'n nor,\nha na as an debeles dhe besya namoy.\nBennik an ARLOEDH, ow enev.


Cornwall 24 • Skol Meythrin Kernewek : Kernewek (Advanced)\nby CJenkin » Fri Jan 18, 2008 11:31 am Lemmyn, 2008 yw ha SWF yw oll akordys, my ha neb erell a vynn dalleth movyans skol meythrin kernewek. Piw a yll gweres?\nby Morvran » Mon Jan 21, 2008 6:37 am Pyth yw an poynt? A pe tas po mamm ow klappya Kernewek orth an fleghes, heb mar i a wra y glappya ynwedh -- a-ji y'n chi. Skant nevra ny wra ommettya gans tus erell a gews an yeth. Nyns yw fleghes gokki, i a wel yn skon dell usi oll an bys ow klappya Sowsnek, dell yw Kernewek marnas neb sians aga herens.\nHa lemmyn, nans yw ugens blydhen, ple mons i? Brassa rann anedha gyllys mes a Gernow rag dyskans pella hag ober. Nebes martesen hwath omma. Yns i an dus yowynk ow ledya an movyans Kernewek? Nag yns, my a grys. Yma gansa "puskes erell rag fria" heb mar. Martesen, yn kres-oes, nebes a wra dehweles. Mes ena aga fleghes aga honan a vydh tevys ha gyllys mes a'n neyth. Yndella ny vydh 'intergenerational transmission' vyth. Ytho, pyth yw an poynt?\nby CJenkin » Mon Jan 21, 2008 2:29 pm An poynt yw - an gwedrenn yw hanter leun, nyns yw hanter gwag.\nWel, nyns ov vy re goth! ;-) CJenkin\nby TheElvenLord » Mon Jan 21, 2008 5:29 pm My akordys, yma tyli dhymm skol meythrin Kernewek.\nPS. I hope you can understand that, this is my first proper post in Cornish :-D TheElvenLord\nby Morvran » Tue Jan 22, 2008 1:46 am CJenkin said: An poynt yw - an gwedrenn yw hanter leun, nyns yw hanter gwag.\nHa lies moy. Gwrewgh google rag "Mooinjer Veggey". Yma dew boynt omma :\nWel, nyns ov vy re goth! ;-) Nag os! Sur, nag os! An poynt yw, Kernewek a dal bos rag an re yowynk dres oll, hebdha, fatell yll an yeth pesya?\nby Egloshal » Wed Jan 23, 2008 10:26 am Morvran a lever neppyth a-les: fatell yllyn kavoes moy a Gernewegoryon trigys yn ogas? My a glappyas gans nebes huni warlyna a-dro dhe vovya war-tu ha 'Kernewegva'. Yw possybyl? Eus fordh dh'y wul.\nPosts: 627Joined: Sat Apr 02, 2005 11:36 am\nby Egloshal » Wed Jan 23, 2008 10:38 am A ny goedh bos honna: Skol Veythrin?\nby CJenkin » Wed Jan 23, 2008 12:32 pm Egloshal said: A ny goedh bos honna: Skol Veythrin?\nby Egloshal » Wed Jan 23, 2008 12:43 pm Da yw dha Gernewek... mes pubonan a as treylyansow dhe goedha!\nby Morvran » Thu Jan 24, 2008 4:17 am Marthus yw an pyth re hwarva yn Manow dres an deg blydhen eus passys. Nans yw a-dro dhe 15 blydhen, pan esen vy esel aga howethas rag an yeth (Manow ov yn rann), dell hevel yth esa le ow hwarvos ages yn Kernow, ha manowek na moy dell grysen es hobbi rag neb hanterkans den.\nDa via konvedhes yn ta fatell wrussons i mar dha!! Egloshal : Ottomma an nowedhow ;-) [url]http://www.learnmanx.com/stories/naight/naight%20Luanistyn%202007.pdf[/url]


8 Est 1980\nPennskol MidAmerica Nazarene\nkreftor breselek kemyskys, omdowler galwesik, boksuser Tai\nShayna Andrea Baszler (/ˈbeɪzlər/ BAYZ-ler; genys 8ves Est, 1980) yw omdowler galwesik americanek ha kyns kreftor breselek kemyskys. Yma ambos dhedhi gans WWE le may hwra hi performya rag merk Raw lemmyn yn 2020 hag yw hanter an Kampyoryon Para-Tava Benenes WWE gans Nia Jax.\nBaszler o dhyskas yn kreftow bresel kemyskys (Sowsnek: mixed martial arts, MMA) gans kyns kasor UFC Josh Barnett hag yn omdowl-kachya gans Billy Robinson. Yth esa hy hynsa fytt galwesik MMA yn 2006. Yma rekord MMA a 15 gwayn ha 11 koll, gans 13 gwayn der omrians.\nAn 13ves mis Gortheren, 2017, Baszler a entras an Mae Young Classic WWE. Hi a fethas Zeda y'n kynsa torn ha, wosa henna, fetha Mia Yim, Candice LeRae ha Mercedes Martinez. An 12ves mis Gwynngala, Baszler a veu fethys yn torn diwettha an tournay gans Kairi Sane. Baszler a vatalyas yn hy hynsa fytt NXT orth diskwedhyans anrekordys an 10ves mis Est, 2017.\nGenys ha megys veu Baszler yn Sioux Falls, Dakota Dhyghow. Yma hengerens almaynek dhe das Baszler ha hengerens chinek dh'y mamm. Hi yw Khun Kru yn kowethyans boksusi Muay Thai hag yma grugys gell ju-jitsu brasilek dhedhi. Hy leshanow yw "The Queen of Spades" (kw: Myghternes Balyow).\nDiwettha golegyans an folen ma a veu an 3 Me 2021, dhe 16:16.


Compare Bible readings for Ezekiel 16 in the ABK and the NRSV - Bible Society\nEzekiel 16 ABK\n8Ena my a dremenas dresos ha mires, hag otta, drehedhys veus dhe'n oes a gerensa. Ytho my a lesas ow lostenn warnas ha kudha dha noethedh, ha my a dos ti dhis, hag entra yn kevambos genes, yn-medh an Arloedh DUW, ha ty a dheuth ha bos dhymm. 9Ena my a'th vadhyas yn dowr, ha golghi dha woes dhiworthis, ha'th untya gans olew. 10My a'th tillesas gans pows vrosyes, ha gorra sandalyow a groghen morhogh warnas. My a'th vaylyas yn sendal, ha'th kudha gans owrlin. 11My a'th afinas gans tegennow ha gorra breghelligow war dha dhiwla ha torgh war dha gonna. 12My a worras bysow war dha droen, ha skinennow war dha dhiwskovarn, ha kurun teg war dha benn. 13Yndella ty a veu afinys gans owr hag arghans; dha dhillas o sendal hag owrlin, ha pows vrosyes; ty a dhybris bleus fin ha mel hag olew; hag yth es teg dres eghenn, ha ty a sewenis bys yn myghternses. 14Dha hanow eth yn-mes yn mysk an kenedhlow drefenn dha dekter, rag y feu perfydh der an splannder a worris warnas, yn-medh an Arloedh DUW.


Nansow Legh Kembra North - Wikipedia\nNansow Legh Kembra North\nErtachva an Bys\nNansow Legh Kembra North yw ertachva UNESCO desedhys yn Kembra North, onan a deyr ertachva UNESCO y'n ranndir. Dowrbons Pontcysyllte ha Kastylli Myghtern Edward 1a yn Gwynedd yw an dhew aral. Apoyntys veu yn mis Gortheren 2021 wosa displegyans a brofyans deg bledhen. Hi a gomprehend 7 tyller:\nMengleudh Penrhyn ha Porth Penrhyn, Bethesda\nMengleudh Gorseddau ha Pennsevik Kembra, Cwm Pennant\nFfestiniog ha Porthmadog\nMengleudh Bryneglwys, Abergynolwyn ha Hyns Horn Talyllyn\ntremynnow a ranndir doroniethel\nAn diwysyans legh a wrug tohow rag Breten Veur hag Europa a-dhia kres an 18ves kansvledhen. An legh veu kemerys war hensyow horn dhyworth an mengleudhyow dhe borthow kepar ha Porthmadog, Porth Penrhyn ogas dhe Vangor ha Caernarfon. Pur bosek o rag erbysieth Kembra North-West gans moy ages 15,000 o oberoryon erbynn diwedh an 19ves kansvledhen. Dyffrans yn tien dhe'n diwysyans glow yn Kembra Soth o poos an yeth Kembrek. Oberoryon a wrug gweres fondya Pennskol Bangor ha synsi gonisogeth Kembrek hy yeth.\nPosek o an diwysyans rag displegyans kesunyansow lavur yn Kembra wosa astelyow ober meur diwedh an 19ves kansvledhen. Dres an 20ves kansvledhen an diwysyans a dheklinas. Dew vengleudh yw ygerys hwath, Mengleudh Penrhyn yn Bethesda ha Mengleudh Llechwedd yn Blaenau Ffestiniog.\nLemmyn posek yw an ranndir rag tornasyeth. Usys yw Mengleudh Penrhyn rag gwivrennow zypp, ha tennvos tornysi yw Mengleudh Llechwedd yn Blaenau Ffestiniog. Desedhys yw an Gwithti Kenedhlek Legh Kembrek yn Mengleudh Dinorwig keffrys ha kresen sedhi. Tennvosow tornysi yw niver a hensyow horn Kembra North kepar ha Hyns-horn Lynn Padarn.\nOberoryon yn Mengleudh Dinorwig\nMappa a ranndiryow legh yn Kembra\nMengleudh Penrhyn ha'n wivren zypp\nByjyons legh yn Blaenau Ffestiniog\nAn Gwithti Kenedhlek Legh Kembrek\nLast edited on 28 Est 2021, at 06:39\nDiwettha golegyans an folen ma a veu an 28 Est 2021, dhe 06:39.


Salmow 44 (ABK) - Bible Society\nSalmow 44 ABK\nDhe vester an keur. Maskil a vebyon Koragh.\n1A Dhuw, ni re glewas gans agan diwskovarn,\nagan tasow re venegas dhyn ni,\nan gweythres a wrussys yn aga dydhyow i,\ny'n termyn koth.\n2Gans dha leuv ty a fesyas an kenedhlow,\nmes ty a's plansas yn aga le;\nty a dhistruis an poblow,\nha gasa spas dhedha.\n3Rag ny berghennsons an tir der aga kledha aga honan,\nha nyns o aga bregh aga honan a ros budhogoleth dhedha;\nmes dha leuv dhyghow jy ha'th vregh,\nha golow dha fas,\nrag ty a's kara.\n4Ty yw ow Myghtern, A Dhuw;\ngorhemmynn budhogoleth dhe Yakob.\n5Dredhos y herdhyn ni agan eskerens dhe'n dor;\ndre dha hanow ni a stank an re a sev er agan pynn.\n6Rag ny drestyav y'm gwarak,\nnyns yw ow kledha a re dhymm an budhogoleth.\n7Mes ty re'gan delivras dhiworth agan eskerens,\nha gul bismer dhe'n re a'gan kas.\n8Yn Duw re wrussyn ni bostya oll an jydh,\nha ni a wormel dha hanow bys vykken. Sela.\n9Byttegyns ty re'gan skonyas, ha'gan shamya,\nha nyns edh jy yn-rag gans agan luyow.\n10Ty a wra dhyn mos war-dhelergh dhiworth an eskar,\nha'n re a'gan kas a raven dh'aga honan.\n11Ty re'gan ros avel deves dhe vos dybrys,\nha re'gan skattras yn mysk an kenedhlow.\n12Ty a werthas dha bobel a dravyth,\nha dhiworth aga fris ny gemmersys prow.\n13Ty a wra dhyn bos mewl dh'agan kentrevogyon,\nskorn ha ges dhe'n re usi yn agan kyrghynn.\n14Ty a'gan gwra ensampel yn mysk an kenedhlow,\nha gul dhe'n poblow shakya an penn orthyn.\n15Oll an jydh yma ow disenor a-dheragov,\nha meth ow fas re'm kudhas,\n16orth lev an den a skorn ha kabla,\ndrefenn an eskar ha'n dialor.\n17Oll hemma re dheuth warnan,\nmes ny'th ankevsyn,\nha ny wrussyn ni falsuri erbynn dha gevambos.\n18Ny dreylyas agan kolonn war-dhelergh,\nha ny blegyas agan kammow yn-mes a'th hyns,\n19kyn y'gan brewsys yn tyller owrgeun,\nha'gan kudha gans skeus ankow.\n20Mar ankevyn ni hanow agan Duw,\nhag ystynn agan diwleuv dhe Dhuw estren,\n21a ny hwither Duw hemma?\nRag ev a woer kevrinyow an golonn.\n22A'th wovis jy yth on ni ledhys oll an jydh,\nreknys on ni avel deves dhe'n ladhva.\n23Difun, prag y koskydh, A Arloedh?\nSav, na skon ni bynitha.\n24Prag y kudhydh jy dha fas,\nhag ankevi agan anken ha'gan poenvotter?\n25Rag agan enev yw plegys dhe'n doust;\nagan torr a len orth an dor.\n26Sav, ha gweres dhyn ni;\nha daspren ni a-barth dha dregeredh.


(Daskevarwodhys dhyworth Kernewek)\nKernewek yw pupprys skrifys y'n lytherennek romanek, mes war-lergh manerow pals. Yn Kernewek hengovek, oberow liennek o skrifys yn peswar system dre vras: huni an Vocabularium Cornicum (Kernewek Koth); huni a Gernowek Kres (warbarth gans vershyon arbennek Radulphus Ton); huni a Gernewek diwedhes a-dro dhe Bensans (Tonkin, Borlase, an teylu Boson h.e.); ha huni a Edward Lhuyd.\nLast edited on 17 Meurth 2022, at 09:47\nDiwettha golegyans an folen ma a veu an 17 Meurth 2022, dhe 09:47.


Compare Bible readings for Jenesis 50 in the ABK and the ESV - Bible Society\nJenesis 50 ABK\n4Pan veu tremenys dydhyow y oelva, Yosep a gewsis orth mayni Faro, ow leverel, ‘Mar kwrug vy kavoes gras yn agas golok, kewsewgh, my a'gas pys, yn diwskovarn Faro, ow leverel, 5“Ow thas a wrug dhymm gul ti, ow leverel, Otta, yth esov ow merwel. Ty a wra ow ynkleudhyas y'm bedh a wrug vy y gleudhya ragov yn pow Kanan.” Ytho lemmyn, gas vy dhe vos yn-bann, my a'th pys, hag ynkleudhyas ow thas, ha dehweles.’ 6Hag yn-medh Faro, ‘Ke yn-bann hag ynkleudh dha das dell wrug ev dhis ti.’ 7Ha Yosep eth yn-bann dhe ynkleudhyas y das ha ganso yth eth yn-bann gwesyon oll Faro, henavogyon y vayni hag oll henavogyon pow Ejyp, 8ha mayni oll Yosep ha'y vreder ha mayni y das. Saw ny asons yn pow Goshen marnas aga fleghes ha'ga flokkys ha'ga chatel. 9Hag yth eth yn-bann ganso ynwedh charettow ha marghogyon; lu pur vras ova. 10Hag i a dheuth dhe leur-drushya Atad usi dres an Yordan, hag ena i a gynis gans kynvann bras ha pur boes; hag ev a wrug kynvann rag y das seyth dydh. 11Ha trigoryon an pow, an Kananysi, a welas an kynvann orth leur-drushya Atad ha leverel, ‘Kynvann ankensi yw hemma dhe'n Ejyptianys.’ Rakhenna y hanow a veu gelwys, Abel-misraym, usi dres an Yordan. 12Ytho y vebyon a wrug ragdho par dell wrussa erghi dhedha. 13Ha'y vebyon a'n dug yn-bann dhe bow Kanan, ha'y ynkleudhyas yn kav gwel Makpela a wrug Abraham y brena gans an gwel avel perghennogeth rag ynkleudhva, dhiworth Efron an Hittyas, a-dherag Mamre. 14Wosa ev dhe ynkleudhyas y das, Yosep a dhehwelis dhe Ejyp, ev ha'y vreder, hag oll an re a dheuth yn-bann ganso dhe ynkleudhyas y das.\n15Pan welas breder Yosep bos marow aga thas, yn-medhons i, ‘Martesen Yosep a vydh eskarek er agan pynn, hag a vynn attyli dhyn oll an drog a wrussyn dhodho.’ 16Ytho i a dhannvonas messaj dhe Yosep, ow leverel, ‘Dha das a worhemmynnis kyns ev dhe verwel, ow leverel, 17“Kewsewgh yndella dhe Yosep: Gav, my a'th pys, treuspass dha vreder, ha'ga fegh, rag i re wrug drog dhis.” Ytho lemmyn, ni a'th pys, gwra gava treuspass gwesyon an Duw a'th tas.’ Ha Yosep a oelas pan gowssons orto. 18Ha'y vreder ynwedh a dheuth ha koedha a-dheragdho, ha leverel, ‘Ottani, dha wesyon.’ 19Mes yn-medh Yosep dhedha, ‘Na berthewgh own. Esov vy yn le Duw? 20Ha hwi, hwi a dewlis droktra er ow fynn; Duw a'n tewlis dhe vos dader, may teffa an dra dell yw y'n jydh hedhyw: dhe witha tus pals yn few. 21Ha lemmyn, na berthewgh own. My a vynn agas sostena, hwi ha'gas fleghes.’ Hag ev a's konfortyas ha kewsel orta yn kuv.


Ezekiel 4 (ABK) - Bible Society\nEzekiel 4 ABK\nTokyn a Esedhva Yerusalem\n1Ha ty, A vab den, kemmer brykk ha gorr e a-ragos, ha delin warnodho sita Yerusalem. 2Ena gwra esedhva er hy fynn, ha drehevel tommenn er hy fynn, ha krugya gweyth-esedhva er hy fynn, ha settya kampow er hy fynn, ha gorra er hy fynn hor'bennow a-derdro. 3Ha ty, kemmer ragos horn-pobas ha gorr e avel fos horn yntra ty ha'n sita; treyl dha fas er hy fynn, ha hi a vydh yn-dann esedhva, ha ty a wra esedhva er hy fynn. Hemma a vydh tokyn dhe ji Ysrael.\n4Ha ty, growedh war dha denewen kledh, ha gorr anewnder chi Ysrael warnas.4:4 warnas: Amendys. Ebrow warnodho. Rag niver an dydhyow a wrowedhydh warnodho, ty a berth aga anewnder. 5My re ros dhis an keth niver a dhydhyow avel blydhynyow aga anewnder, tri hans, deg ha peswar-ugens dydh. Yndella ty a berth anewnder chi Ysrael. 6Wosa kowlwul hemma, ty a wrowedh arta, mes war dha denewen dyghow, ha ty a berth anewnder chi Yuda dew-ugens dydh. Dydh rag pub blydhen a rov dhis. 7Treyl dha fas troha esedhva Yerusalem, ha gans bregh lommhes ty a brofoes er hy fynn. 8Otta, my a worr warnas lovonow, ma na dreylli a unn tenewen dhe'n tenewen arall bys pan gowlwredh dydhyow dha esedhva.\n9Ha ty, kemmer ragos dha honan gwaneth, ha heydh, ha fav, ha lentilow, ha myll ha gwaneth-spelt; ha gorr i yn unn lester, ha gwra bara ragos war-lergh niver an dydhyow may hwrowedhydh war dha denewen. Ty a'n deber tri hans, deg ha peswar-ugens dydh. 10Ha'th voes a dhybrydh a vydh ugens shekel orth poes pub dydh; yn termynyow settys ty a'n deber. 11Ynwedh ty a yv hweghves rann a hin; yn termynyow settys ty a'n yv. 12Ty a'n deber avel bara heydh; yn kawgh denel y'n pebydh a-wel dhedha. 13Ena an ARLOEDH a leveris, ‘Yndella y tebrons mebyon Ysrael aga bara avlan y'n kenedhlow ma's skattrav di.’ 14Ena my a leveris, ‘Ogh Arloedh DUW, otta, ny veu ow enev defolys, ha karynyes ha kig skwardys gans bestes gwyls ny dhybris a-dhia'm yowynkneth bys lemmyn, ha kig avlan ny dheuth y'm ganow.’ 15Ena ev a leveris dhymm, ‘Mir, my a re dhis glos yn le kawgh denel, ha ty a wra dha vara warnodho.’\n16Ena yn-medh ev dhymm, A vab den, awottavy ow terri lorgh bara yn Yerusalem; i a dheber bara orth poes ha gans preder, hag i a yv aga musur a dhowr gans desper; 17rag bara ha dowr a fyll; skruth a's kemmer, ow mires an eyl orth y gila, hag i a wra pedri yn aga hammweyth.